
Enkonduko 


Karaj Legantoj, 

Pro la Estrarkunsido de ILEI en 
Roterdamo (vd p. 38) ni povis fermi 
la numeron iom malfrue. 

Same, kiel en la unua ĉi-jara 
numero, ankaŭ en la nuna numero 
superpezas la bonaj fakaj artikoloj, 
super la movadaj informoj. En la 
unuaj du eroj Radojica PETROVIĈ 
provizas nin per pliaj informoj pri la 
44-a konferenco, aparte emfazante 
ĝian fakan programon. La ĉefartikolo 
de la nuna numero venas de Dennis 
KEEFE (nun en Cinio). En la artikolo 
li provas doni konsilojn al la verk- 
antoj de lemolibroj: kiujn lingvo- 
elementojn ili enmetu en la lemo- 
materialojn kaj en kiu vicordo. 

Lin vi povis vidi ankaŭ titolpaĝe 
kun interesa frukto enmane. Jen lia 
komento pri la foto: En la foto estas 
la ESPERANTO-FR UKTO de Hai Nan 
Dao, kiun ni nun nomas Esperanto- 
Insulo, de Cinio. Tiu frukto, kredu aŭ 
ne kredu, estas kvinpinta, verda stelo! 
Kiam oni tranĉas ĝin, videblas la 
perfektaj steloj! - Ĉinio aperas ankaŭ 
en nia novaĵmbriko, kie s-ro KEEFE 
gvidis la 2-an VEK. La ĉiam pli ofta 
mencio de tiu lando en IPR certe 
estos daŭra tendenco, tiom pli, ĉar nia 
sekvajara konferenclando estas ĝuste 
Ĉinio. Bonan legadon! 

Ĵozefo NEMETH, 
redaktoro 


IPR ll/2>3 


ILEI science kaj konference: 

_Lingvoj de edukado pri sciencoj 




de Radojica PETROVIĈ, estrarano de ILEI 

En sia prelegresumo por la Simpozio ^ 
pri Lingvoj de Scienca Komunikado il 
kaj Edukado okazonta enkadre de la q 
44-a Konferenco de ILEI, Kopenhago,' 
17-23 julio 2011, la interlingvistoj ^ 
Detlev kaj Wera BLANKE asertas: 




Lingvo sen evoluinta faka apliko havas limigitajn komunikan kaj kognan 
valorojn kaj estas minacata degradiĝi al nura folklora dialekto. Tio validas 
ankaŭ por planlingvo en ĝia eventuala rolo de internacia alternativa 
komunikilo, se ĝi ne nur servu al agrabla tempo-pasigo. El inter ĉiuj ĝis 
nun malsamgrade enpraktikiĝintaj planlingvoj, nur Esperanto posedas 
menciindan fakan aplikon. 

La citaĵo respegulas la defian taskon de ILEI evoluigi en sia agadsfero - 
pedagogio - la fakan aplikon kaj fakan lingvaĵon de E-o. Plenumadon de la 
tasko subtenas la konferencoj kaj simpozioj de ILEI, precipe la ĉi-jara 
simpozio en Kopenhago, kiun ILEI organizas kunlabore lcun la Universitato 
de Kopenhago kaj Centro por Esplorado kaj Dokumentado (CED) de UEA. 
En ĝi estos ĉefe traktataj problemoj kiuj fontas el la malakordo inter, unu- 
flanke, praktike enradikiĝinta solvo kun la angla lingvo kiel lingvafrankao 
de sciencoj en la transnacia komunikado kaj, aliflanke, daŭra neceso de 
edukado pri sciencoj en naciaj lingvoj, aŭ eĉ, ŝtatnivele, konkurenco inter 
oficiala ŝtata lingvo kaj minoritata loka lingvo de edukado, kiel, ekzemple, 
en Katalunio - inter la hispana kaj kataluna lingvoj. En tiu lumo kaj en la 
lumo de la teknologia evoluo kun atingoj kaj evolutendencoj de la 
komputila lingvistiko necesas observi la pozicion de E-o kaj ĝian pedago- 
gian rolon. Tio estas laŭstatuta agadtemo de ILEI, sed ankaŭ motivo por ĝia 
pli firma kunlaboriĝo kun aliaj E-movadaj institucioj en la sama aŭ 
proksimaj fakoj, kiaj estas ISAE (Internacia Scienca Asocio Esperantista), 
AIS (Akademio Internacia de la Sciencoj, San Marino), CED, TEC 
(Terminologia E-Centro) k.c., sed ankaŭ kun ekstermovadaj klerigaj 
institucioj kaj eduksistemaj instancoj. La reala kunteksto de la sciencoj kaj 

edukado pri sciencoj ekster la movada idealismo estas bezonata por hardi 
E-on por fakaj aplikoj. 

La Simpozio en Kopenhago ... 

Omaĝe al la lando gastiganta la ILEI-konferencon, la simpozio donos en- 
kondukan vorton al Frans GREGERSEN, dana lingvisto kiu partoprenis en la 
verkado de la Deklaracio pri Nordia Lingva Politiko 1 . Li prelegos pri defioj 
kaj efektivigado de la Nordia lingva politiko en Danio, kie la angla lingvo 
havas la centran rolon en transnacia komunikado, kaj subteno al plifortigo 
de naciaj lingvoj en intema komunikado kaj edukado estas emfazata. 

La problemon de lingva malegaleco en la sciencoj pli ĝenerale analizos 
Humphrey TONKIN, kiu jam traktis ĝin en sia anglalingva artikolo 
Language and the ingenuity gap in science 2 . Kaj kiuj alternativoj ekzistas 
por realigi pli egalrajtan kaj demokratian komunikadon? La respondon ser- 
ĉos Sabine FlEDLER en prelego pri scienca komunikado en lingvafrankao. 
Aŭtoro de la famaj libroj Linguistic Imperialism (Lingva imperialismo) kaj 
English-Only Europe? (Nur-Angla Eŭropo ?), Robert PHILLIPSON, prelegos 
pri rezisto al la fortoj malantaŭ la angla kiel imperialista lingvo de scienca 
komunikado. 

Diversaj modeloj de translingva komunikado kaj plurlingva edukado en 
multlingvaj socioj estos prezentataj kaj kompareblaj dum la simpozio. La 
ĉi-supre citita Nordia deklaracio konsideras, ke ĉiuj lingvoj estas egalaj, 
tamen ne plenumantaj saman rolon. Kun konstato pri proksimume 200 
lingvoj uzataj en Nordio, al kiuj aldoniĝas lingvoj de enmigrintoj kaj 
intemacie uzataj lingvoj, ĝi asertas, ke la lingva politiko de nordiaj landoj, 
subtenanta lingvajn rajtojn kaj plurlingvajn komunikkapablojn de nordi- 
anoj, povas esti modelo por aliaj multlingvaj regionoj. Giaj celoj estas, ke 
ĉiuj nordianoj kapablu komunikiĝi en loka lingvo, kapablu interkomuniki 
kun aliaj nordianoj prefere en iu el la skandinavaj lingvoj, estu lertaj en 
almenaŭ unu internacie uzata lingvo, havu bazajn konojn pri la lingvo kaj 


1 Angle: Declaration on a Nordic Language Policy, subskribita de ministroj de kvin 
Skandinaviaj landoj en 2006, elŝutebla de http://www.norden.org/en/publications/ 
publications/2007-746/at_download/publicationfile 

2 Humphrey TONKIN. 2011. "Language and the ingenuity gap in science." Critical 
Inquiry in Language Studies 8/1:105-116 

kiel ĝi funkcias, pri lingvaj rajtoj kaj pri lingvaj cirkonstancoj en Nordio, 
kaj estu toleremaj al la diverseco inter kaj ene de lingvoj. 

Aliajn lingvokomunikajn problemojn kaj lingvopolitikan aliron prezentos 
Nicolau DOLS SALAS en prelego pri alprenado de minorigitaj lingvoj en la 
multlingva socio de Balearaj Insuloj, kie 160 lingvoj estas nuntempe 
parolataj, kaj la kataluna kaj la hispana estas oflcialaj lingvoj. Giridhar RAO 
prezentos la baratan projekton Hoshangabad Science Teaching Programme 
(Scienca instruprogramo de la distrikto Hoshangabad), kiu ekestis pro 
multaj debatoj dum la pasintaj cent jaroj pri la "du" Baratoj - la riĉa, 
okcidenteca, "progresema”, anglalingva "India", kaj ĝia malo "Bharat", la 
landonomo en pluraj lingvoj de la lando. Wim JANSEN kaj Laszlo MarAcz 
reprezentos la Babelan Esplorgrupon el la universitato de Amsterdamo, kiu 
partoprenas en pluruniversitata intemacia projekto Toolkit 3 pri mult- 
lingveco. Specifaj aspektoj de la rolo de la angla kiel "lingua franca" (do 
ankaŭ en edukado kaj scienca komunikado), sed ankaŭ aliaj modeloj 4 estas 
traktataj en Toolkit. Specifajn aspektojn de lingva komunikado kaj scienca 
edukado en siaj sciencaj branĉoj kaj lingvaj komunumoj prezentos Amri 
WANDEL kaj Jose Antonio VERGARA. 

... kaj Esperanto 

Kaj kie estas Esperanto en la tuta rakonto? 

La historian perspektivon enkondukos Davide ASTORI, referante pri la 
pensoj de Giorgio CANUTO de antaŭ duona jarcento rilate al la uzado de 
intemacia lingvo sur la scienca kampo. Li observos la starpunktojn de 
CANUTO enkadre de pli vasta kunteksto de konsideroj pri „lingvo por 
scienco” ekde la finna filozofo Erik AHLMAN kaj la itala latinisto kaj 
esperantisto Carlo AGOSTINI, ĝis modernaj lingvistikaj teorioj. 

Analizan kaj sisteman trarigardon de la efektiva E-agado kaj E-produkto 
sur la scienca kaj faka tereno prezentos Detlev kaj Wera BLANKE. Ili 
donos apartan atenton al la fakvortoj (terminoj), al la lingva materialo, la 
konstmprincipoj de la farado de terminoj fonditaj de la esperantologo kaj 
fondinto de la terminologio-scienco Eugen WŬSTER, al vojoj de la enkon- 


3 http://www. toolkit-online. eu/ 

4 English as Lingua Franca (ELF), Regional Linguae Francae (RELF), Lingua 
Receptiva (LARA), Code-Switching (CSW) 

duko de terminoj en la praktikon, kaj al neceso levi la terminologian 
laboron sur la intemacian nivelon laŭ IS0 5 -normoj. 

La loko de E-o inter lingvoj de scienca komunikado estas aparte atentinda 
en la kunteksto de komputila lingvistiko. Prelego de Marek BLAHUŜ pri la 
kontribuo de la komputila lingvistiko al la solvado de lingvaj problemoj en 
scienca komunikado kaj edukado, kaj prelegoj de aliaj partoprenantoj pri 
fakaj eventoj, revuoj kaj organizaĵoj, en kiuj E-o estas la ĉefa aŭ la sola 
laborlingvo, estos instigaj por simpozia diskuto pri kiom da faka tekstaro en 
E-o, kaj kiom da ĝi paralele en aliaj lingvoj, disponas la E-komunumo por 
submeti E-on al science validigebla komputillingvistika esplorado kaj 
utiligado. Kaj kion fari por produkti suflĉon da tia tekstaro? 

Estontaj konferencoj de ILEI 

En la jaro 2012 ILEI konferencos en Ĉinio. Du ĉinaj universitatoj pretas 
gastigi la konferencon. La decido estos sciigita ĝis la ĉi-jara konferenco en 
Kopenhago. La jaro 2013 estas rezervota al la Interkultura Centro Herzberg 
por gastigi la konferencon en la medio de esperantista klerigejo kun multaj 
bonaj spertoj kaj atingoj kaj kunlabore kun proksimurbaj universitatoj. Por 
2014 aŭ iu posta jaro ILEI jam pensas pri nova konferenco en Afriko, kie ni 
havas ŝancon plifortigi la ĝisnunajn iniciatojn kun afrikaj universitatoj. Kaj 
en ĉiu el ili, paralele kun la cetera kleriga, faka, organiza kaj kultura 
programo laŭ ILEI-konferenca tradicio, ILEI simpozios pri iu temo je 
komuna intereso de la universitata medio kie ni konferencos kaj de ILEI 
kiel institucia reprezentanto de la E-komunumo en la pedagogia sfero. 


Konferenca programo, Kopenhago, 17-23 julio 2011 


Klerige kaj fake, science kaj amuze 

La tuta konferenca programo krom la konferencaj ekskursoj kaj bankedo, 
ekde la registrado de konferencanoj kaj interkona manĝvespero dimanĉon 
posttagmeze, la 17-an de julio, ĝis la fermo sabaton tagmeze, la 23-an de 
julio, okazos en la konferencejo tiucele disponigita de la Universitato de 
Kopenhago, adreso: Njalsgade 80, DK-2300, Copenhagen S. 


5 Intemacia Organizaĵo por Normigo, http://www.iso.org/iso/home.html 

1. Kleriga programo: 

1.1. Enkonduka prelego pri la konferenca temo 

1.2. Seminario Flugiloj de Interkultura Vento : instruplanado, metodoj, 
rimedoj, enhavoj, ludoj, adaptiĝo al realaj cirkonstancoj 

1.3. Seminario pri ekzamenoj: tipoj, celoj, postuloj, spertoj, pluaj planoj 

1.4. Lecionoj: Dana eksprese 

1.5. Prelego: Subvencioj kajprojektoj en lapraktiko 

1.6. Aliaj prelegoj de konferencanoj (Yu Jianchao, Lee Jungkee, Agneta 
Emanuelsson, Peter Balaz, Marek Blahuŝ, Martin Schaffer k.c.) 

2. Faka kaj organiza programo 

2.1. Kunsidos la Komitato de ILEI en pleno kaj laborgrupoj 

2.2. Projekto ? esperantol25 ? (vidu en la aprila kajero de Esperanto , UEA) 

2.3. Laborgrupoj kaj forumoj: debato pri la konferenca temo; landa kaj 
regiona agadoj kaj kunlaboro inter la landaj sekcioj; lemeja agado; 
statutaj demandoj; estonteco de ILEI-konferencoj; aliaj temoj 

3. Universitata agado kaj scienca programo 

3.1. Universitata tago, ĵaŭdon antaŭtagmeze (la 21an de julio) 

3.2. Edukado ĉe Interreto, ĵaŭdon antaŭtagmeze (la 21an de julio) 

3.3. Simpozio: Lingvoj de scienca komunikado kaj edukado 

4. Kultura, distra kaj turisma programo 

4.1. Vespera programo: interkona vespermanĝo, dana, internacia, kviza, 
bankeda kaj adiaŭa vesperoj 

4.2. Lingva festivalo: Konferencanoj el 24 landoj, laŭ la ĝisnunaj aliĝoj, 
prezentos siajn lingvojn kaj kulturojn 

4.3. Ekskursoj okupos merkredon, la 20an de julio, por ne kolizii kun aliaj 
programoj. En la unua simpozia tago (vendredo, la 22-a de julio), 
alternative por tiuj kiuj ne deziros simpozii, estos ankaŭ proponataj 
ekskursoj. 

Aliĝu, kontribuu, partoprenu kaj ĝuu. 

Retaliĝilo: http://ilei.info/konferenco/alighilo201 l.php 

Informoj : radojica.petrovic.rs@gmail.com 


Pri Unuiĝintaj Nacioj la 410-a Gazetara Komuniko de UEA atentigas al 
http://www.esperanto-un.org kaj speciale http://www.lingvaj-rajtoj.org. 

Se vi ne havas aliron, petu la informojn de la ILEI-komisiito. Adreso ĉe la 
Centra Oficejo de UEA. 

Enhavo-listaro por verkistoj de tradiciaj kaj retaj kursoj de E-o: 
Kiajn erojn instrui en kompletaj bazkursoj de niveloj Al, A2, B1 

kaj B2 de KER? 


de Dennis KEEFE (Universitato de Nankino, Ĉinio) 

Verkistoj de lernolibroj aŭ de ret-lecionaroj por ĉiaj lingvokursoj staras 
antaŭ la baza tasko elekti kaj aranĝi la lingvan enhavon de siaj kursoj. Sed 
ĝuste kiajn kaj kiujn lingvo-elementojn enmeti en la lernomaterialojn? 
Esperantistoj kutime pensas, ke tia laboro estas facila, ĉar Esperanto mem 
estas relative facila lingvo pro sia intemacia vortostoko kaj sia gramatika 
reguleco. Sed kiam ni prikonsideras la amplekson de nia vortaro PIV, kaj la 
profundecon de nia gramatiko-libro PMEG, tiuj verkoj kun siaj proksi- 
mume du mil paĝoj pri vortoj kaj gramatikaĵoj pensigas nin pri la ne tiel 
relative facila tasko elekti la ĝustajn instmotaĵojn kaj, samtempe, fiksi la 
vicordon de la instmado de ili. 

Kutime la verkistoj de Esperantaj lernolibroj pensas pri la gramatikaĵoj kaj 
pri la vortoj, kaj fakte, ofte nur pri tio. Tamen, tiuj du enhavo-listoj ne 
sufiĉas, laŭ mi, por bone plani la disvolviĝon de lernolibro, speciale, se tiu 
lernolibro alstrebas kompletecon, kaj speciale, se komunikadaj kaj 
memoreblaj kursoj deziratas. Mankas por kompleta kursaro aliaj enhavo- 
listoj, kiuj bone kompletigas kaj komplementas la vortoliston kaj la 
gramatikoliston. Kiuj estas tiuj aldonindaj enhavo-listoj? 

En ĉi tiu artikolo, mi prezentos tiujn, laŭ mi, utilajn enhavo-listojn por E- 
kursoj, donante de tempo el tempo ekzemplojn el la BEKkurso (el BEK, 
ĉar ĝi strebas kompletecon, instmante en UNU kurso ĝis nivelo C1 de 
KER, do la gelemantoj devas iĝi Memstaraj Lingvo-Uzantoj, trapasante la 
Al-, A2-, Bl- kaj B2-nivelojn de KER. En BEK, laŭ mia nuntempa, 
provizora pritakso, tio estas 100 horoj por eŭropaj lemantoj, kaj 200 horoj 
por ĉinaj lemantoj, kiuj JAM studis eŭropan lingvon (preskaŭ ĉiam, fakte, 
la anglan). Do, legante ĉi tiun artikolon, bonvolu pripensi ĉiam pri 
kompleteco de iu Esperanto-kursaro, kaj ne pri nura enkonduka lecionaro. 

Ni nun komencu la diskuton pri la detaloj. Krom la tradiciaj gramatika kaj 
vorta enhavaroj de kursoj, ni aldonu la sekvajn enhavo-listojn: 

I) FUNKCIOJ II) NOCIOJ III) TEKSTO-GRAMATIKAĴOJ IV) TEMOJ V) 
SITUACIOJ VI) KULTURAĴOJ VII) TASKOJ kaj VIII) POROKAZAĴOJ. 

Sube, mi diflnos tiujn ok listojn, iom analizos ilin, kaj donos konkretajn 
ekzemplojn. Kvankam valoras multe ankaŭ prikomenti la gramatikaĵojn 
kune kun la afikso-sistemo kaj la vortojn por Esperantaj kursoj, tamen mia 
celo en ĉi tiu artikolo ne estas pritrakti tiujn listojn, ĉar la verkistoj de 
lernolibroj kaj retkursoj kutime enmetas ilin sufiĉe bone. Mi volas mal- 
fermi novajn vojojn, por ke niaj kursoj estu pli profesiaj, pli profundaj, pli 
komunikatadaj kaj pli efikaj. Do, nun sekvas tiuj aldonaj ok enhavo-listoj. 

I FUNKCIOJ . Kio estas funkcio? Funkcio estas vorto aŭ frazo konsiderata 
laŭ sia komunika valoro. Ĉu, ekz., la celo de la parolanto estas SALUTI? 
ADIAŬI? Esprimi ŜATADON? BEDAŬRON? KONDOLENCON? OPINION? 
Funkcioj ne egalas gramatikaĵon. Unu funkcio povas esti pluraj, malsimilaj 
gramatikaĵoj. Ekz., la funkcio ESPRIMI OPINION, povas esti esprimata per 
pluraj gramatikaj formoj: 1) Mi pensas, ke ... 2) Mia opinio estas, ke ... 

3) A1 mi ŝajnas, ke ... 4) Miaopinie ... 5) Mi dirus, ke ... 6) Laŭ mi... ktp. 

En la organizo de lernomaterialo, se la verkisto ne prikonsideras la funk- 
ciojn, tiuj supraj ses frazoj, ĉiuj apartenantaj al malsamaj gramatikaj grupoj, 
estus en malsamaj partoj de la lemolibro, kaj estus malfacile al la lernanto 
enkapigi kaj memori kaj ĝustamomente utiligi ilin oportune en normala 
konversacio, en normala komunikado. 

II NOCIOJ . En la literaturo pri lingvo-instmado, la termino NOCIO ofte 
aplikiĝas al la ĝenerala kunteksto, en kiu iu dialogo aŭ komunikado okazas, 
ekzemple, en lemejo aŭ en restoracio. Tamen, mi utiligos la terminon kun 
alia signifo. En ĉi tiu artikolo la vorto NOCIO rilatos mezuradon: mezurado 
de tempo, mezurado de dimensioj, mezurado de ofteco, kaj de similaj 
konceptoj. Ni prenu ekzemplon pri tempo. Oni povas uzi la nomojn de la 
tagoj jene, ekzemple: en lundo, lundon aŭ lunde, kiel en 7) Mi venos en 
lundo. 8) Mi venos lundon. Kaj 9) Mi venos lunde . En multaj situacioj tiuj 
tri formoj utiligeblas sinonime, kvankam la ĝusta kuntekso determinos la 
nuancadon de ĉiu el ili. 

Simile al la funkcioj, se ni instmas tiujn tri malsamajn gramatikaĵojn en 
malsamaj lokoj de la lemolibro, tio malfaciligas, laŭ mi, la lemadon de E-o. 
Do valoras la penon, ke la verkisto trovu manieron kunigi tiujn konceptojn 
sub unu sama mbriko pri la nocio tago-tempo. Ĉi tio ankaŭ rilatas la 
koncepton monato-tempo, sezono-tempo, kaj fakte tempo ĝenerale, kiel ni 
povas vidi en la sekvaj ekzemploj: 10) Mi ricevis donacon en Kristnasko , 

aŭ Mi ricevis donacon Kristnaske. 11) Mi ferios en Hispanio venontjare aŭ, 
Mi ferios en Hispanio en la venonta jaro. Tiuj du ekzemploj similas laŭ sia 
komunika enhavo, tamen malsimilas laŭ sia gramatika enhavo. 

Diversaj mezuraj nocioj estas aparte nefacile lerneblaj en pluraj lingvoj, kaj 
ankaŭ en E-o, do ili meritas aldonan atenton. Ekz., aĝo-mezuro. En E-o, ni 
povus diri 12) Mi havas 30 jarojn aŭ 13) Mia aĝo estas 30 jaroj , aŭ 14) Mi 
aĝas 30 jarojn , kaj eĉ 15) Mi tridekjaraĝas ktp. Oportunas, ke tiaj nocioj 
iel grupiĝu kaj eble samlecione instruiĝu. 

En la kategorio NOCIOJ, ni povas pensi pri multaj, multaj esprimoj, kiujn 
niaj gelemantoj devas bone lemi. Ni rigardu kelkajn kromajn ekzemplojn: 
ALTECO 16) Li estas alta je du metroj. LONGECO (kaj KOMPARADO 
ĝenerale) 17) Nilo estas pli longa ol la Amazono. PEZO 18) Tiuj pomoj 
pezas du kilogramojn. OFTECO 19) Li ripetas la vortojn ĉiuduatage por 
lerni ilin. Diversaj NOMBRO-NOCIOJ: 20) Ili veturis kvarope al Romo. 21) 
Estas la tria posttagmeze. 22) Naŭ dekonoj de la studentoj sukcesis en la 
ekzameno. 23) Trioble kvar egalas dek du. 24) Duobligi, eĉ triobligi la 
kvanton. Indas, ke ni sisteme prepam tiajn enhavo-listojn por NOCIOJ. 

III TEKSTO-GRAMATIKO . Kiam niaj verkistoj de lernolibroj aŭ 
retkursoj pensas pri gramatiko, ili ofte insistas tro pri la gramatiko de nur la 
simplaj frazoj. En la baza Cseh-Kurso, ekzemple, ne troviĝas subfrazoj aŭ 
kompleksaj frazoj. Tamen kompleksaj frazoj kun ĉefa kaj subaj partoj 
gravas ne nur ĉar ili sufiĉe oftas en la skriba lingvo kaj ankaŭ aperas en la 
parola, sed ankaŭ ĉar ili estas la bazoj de la kompreno de la participa 
sistemo de Esperanto. 

Ekzemplo de kompleksa frazo estus 25) La libro, kiun mi aĉetis en la 
intemacia librovendejo, estas en la franca lingvo. Kompam tiun frazon kun 
26) La libro aĉetita de mi en la intemacia librovendejo estas en la franca 
lingvo. Videblas, ke la participa subfrazo povas interpretiĝi kiel mallongigo 
de la pli longa, kompleksa frazo. Malfacile instmi la participan sistemon 
sen antaŭe bone prezenti kompleksajn frazojn, kaj tial estus bone pri- 
konsideri teksto-gramatikon en ĉiuj kursoj de Esperanto. 

Ni povas pritrakti teksto-gramatikon je du niveloj: tiu de longa frazo, kaj 
tiu de multfraza teksto. Ekzemploj de longaj frazoj estus 27) Maria ne estas 
alta, sed ŝi estas tre bela. 28) La profesoro parolis pri Sokrato, por ke la 

studentoj pli bone komprenu la grekajn fllozofojn. 29) La panoj, kiujn 
Paŭlo bakis, estas tre bongustaj. 30) Mi pensas, ke Esperanto estas la plej 
facila lingvo en la tuta mondo. 31) La urbo, kie mi nun loĝas, estas tre bela. 
32) Kiam li alvenis al la klasĉambro, la profesoro jam finis la lecionon. 33) 
Li aĉetis novan domon, ĉar li devis labori en alia urbo. 34) Li devis labori 
en alia urbo, do li aĉetis novan domon. 35) Kvankam li studadis la ĉinan 
lingvon tri jarojn, (tamen) li ne kapablis paroli ĝin. 36) La libro estas tiel 
bone verkita, ke ĝi ege rapide populariĝis. 

Tiuj ekzemploj de teksto-gramatiko en la antaŭa alineo, laŭ mi, estas tre 
gravaj. Ili ankaŭ bezonas multe pli da spaco en niaj kursoj. En mia BEK- 
kurso, ekzemple, ĉiuj el la supraj teksto-gramatikaĵoj aperas en apartaj, 
kompletaj ekzercoj. Tion vi ne vidos ĝis tia grado en aliaj kursoj, laŭ mia 
scio. En la BEKkurso, ekzemple, estas tuta ekzerco pri la teksto-gramatik- 
ilo SED, kiu daŭras proksimume 20 aŭ eĉ 30 minutojn. En aliaj Esperantaj 
kursoj, la teksto-gramatikilo SED estas kutime sur traduka listo, apartenan- 
te nur al la vorta enhavo-listo. 

Kiel menciite supre, teksto-gramatiko ankaŭ tuŝas pli longajn tekstojn, kiuj 
povas daŭri paĝon post paĝo. Pensu, ekzemple, pri la organizo de eseo, kiu 
prezentas argumentojn favore aŭ kontraŭe en iu debato. En tiaj tekstoj, tro 
longaj por doni koncizan ekzemplon ĉi tie, oni trovas la kunligadon de 
ideoj per vortoj kiaj 36) Krom tio, Krome, Aldone al tio, Alia punkto estas, 
La tria kialo, En la unua parto de ĉi tiu eseo, Mi aldonus ke, Ĉio ĉi signifas 
ke, Rilate tion, Konsiderante la antaŭan nocion, Nepre menciinde estas, 
ktp. Tiaj vortoj, tiaj teksto-gramatikiloj bezonas esti pli bone listigitaj kaj 
pli racie instruataj en niaj kursoj. 

IV TEMOJ . En ĉi tiun kategorion de enhavo-listoj mi metas la ofte vidatajn 
kategoriojn kiaj banko, poŝt-oficejo, lernejo aŭ universitato, malsanulejo, 
hartondisto, dentisto, flug-haveno, stacidomo, vendejo, restoracio, kinejo, 
teatro, parko, plaĝo, domo aŭ apartamento, laborejo, sporto-evento, naĝejo 
kaj similaj. Tiu listo gravas kaj bezonatas, tamen ĝi tute ne sufiĉas, ĉar, kiel 
Stefan MacGill bone klarigis al ni en la Manlibro pri Instruado de 
Esperanto (p. 111), temoj ne estas verbo-centraj; ili estas statikaj. Kaj mi 
aldonus, ke temoj estas seninteresaj, enuigaj kaj ofte pro tio, NE facile 
memoreblaj. Tamen, estas bone, pripensi kiamaniere lerte enmeti la fakte 
bezonatajn vortojn de tiu aŭ alia temo. Temoj gravas en kompleta kurso de 

E-o, sed ili devas esti lerte intermiksitaj kun aliaj enhavo-listoj por fari 
bone verkitan lecionon. 

V SITUACIOJ . Se TEMOJ donas al ni la fundamentan aron da vortoj por 
priparoli kelkajn aspektojn de tiu aŭ alia loko aŭ ĉiutagaĵo (banko, loĝejo, 
poŝtoficejo, matenmanĝo, hartondado, akcidento ktp), SITUACIOJ donas al 
ni la verbo-centran utiligo-manieron de tiuj temoj. Ankaŭ ĉi tie, Stefan 
MacGill saĝe konsilas al ni pri la neceso mense vigligi la kurson per verbo- 
centra materialo, ekz., rol-ludoj. Mi aldonos kelkajn ekzemplojn miajn. 

En la enhavo-listo de la temo HARTONDISTO, listiĝas vortoj kiaj tondi, 
tondilo, sidi, atendi, lavi, hararo, ŝampuo, sekigi, razilo, razkremo, longa, 
mallonga, tro, ne sufiĉe ktp. Por ensituaciigi tiujn vortojn oni povas 
aŭskulti aŭ legi rakonton, ekzemple: „Hieraŭ mi iris, nevole, al la har- 
tondisto. Mi ne deziras tondigi la hararon, sed mi devis, ĉar mia edzino 
diras, ke se mi revenos hejmen sen, laŭ ŝi, pli belaj kaj pli mallongaj haroj, 
ŝi ŝlosos la pordon kaj insistos, ke mi dormu ekstere, kun niaj hundo kaj 
kato ... ktp .” Eble tiu rakonto estas iomete amuza, eble ne, sed almenaŭ ĝi 
iomete aktivigas la statikan temo-situacion. La lernanto povas enkapigi ĝin, 
ŝanĝi ĝin, rakonti ĝin, rolludi ĝin ktp. Ĝi estas utiligebla kaj verbocentra, do 
ĝi estas ekzemplo de situacio. 

La TEMO HARTONDISTO, tio estas la statika listo de vortoj, kiuj rilatas 
tiun temon, kaj la SITUACIO HARTONDISTO, tio estas, tio kio okazas aŭ 
povas fantazie okazi ĉe nia kara hartondisto, estas evidente tre malsimilaj 
konceptoj. Stefan MacGill dum longaj jaroj bone atentigis nin pri la valoro 
de la utiligado de verbo-centraj rolludoj kaj aliaj didaktikiloj por niaj 
lecionoj. Aldone al tio, mi dirus, ke indas pensi pri nova listigo de novaj, 
fantaziaj, emocio-plenaj, teatraĵaj eroj de la enhavo-listo pri situacioj. 

Kelkaj ekzemploj helpos klarigi tion. BANKO: oni iras al banko por elpreni 
monon, sed, ni imagu, ke subite ekaperas, pafilon enmane, bankrabisto. 
RESTORACIO: Johano dummanĝe proponas toston al sia laborejestro, sed 
tintigante la glasojn tro forte, Johano verŝas sian vinon, kun sennombraj 
vitropecoj, en la vizaĝon de lia kara estro. PLAĜO: Paŭlo, sunbanante sin, 
ekvidas la plej belan virinon de siaj revoj, kaj devas elcerbigi planon por 
ekkoni ŝin. ESPERANTO-ASOCIO: la loka prezidanto provas konvinki vin 
iri al Mongolio, dumvintre, por fari prelegvojaĝon. La lasta esperantisto, 
kiu faris tion, forbloviĝis en neĝo-ŝtormo, kaj oni retrovis lin, feliĉe viva, 

en posta printempo en la suda Rusio, kie li, por vivteni sin, malfermis 
mongolan restoracion. 

Tiaj situaciaj enhavo-listoj inkluzivos, kompreneble, la vortojn kaj la gra- 
matikaĵojn de aliaj enhavo-listoj, tamen, ili, laŭ spirala, revena, repraktikiga 
metodo, revidigos utilajn esprimmanierojn, por ke la gelernantoj eflke lernu 
kaj uzu la ĝustajn lingvajn strukturojn. 

VI TASKOJ : Simile al SITUACIOJ, la enhavo-listo por TASKOJ, prezentos 
lingvo-elementojn jam prezentitajn aliloke en la enhavo-listoj kaj en la 
kurso. Taskoj estas nek gramatikaĵoj nek vortoj nek iu alia lingvo-elemen- 
to. Taskoj estas tio, kion oni devas, eventuale, FARI kun aŭ per la lingvo. 
Skribi leteron al amiko pri la E-kurso estas ekzemplo de tasko. Ni rigardu 
kelkajn aliajn ekzemplojn en la sekva alineo. 

Prelegeti dum 10 minutoj pri iu temo, pri antaŭa vojaĝo ekzemple, aŭ pri la 
geografio de iu lando. Resumi artikolon pri E-o en la retejo Vikipedio. 
Kompari la vivon de du famaj sciencistoj aŭ aliaj famaj homoj (simile 
utiligante la retejon Viki). Verketi kvin mallongajn retmesaĝojn, provante 
konvinki amikon aŭ amikinon iri kune al kinejo por vidi novan filmon. 
Legi ĉapitron aŭ eĉ tutan libron kaj poste skribi raporton pri ĝi, aŭ prelegeti 
pri ĝi. Tiaj taskoj estas individuaj, sed ekzistas ankaŭ grupo-taskoj. Ni 
rigardu tion, kion aro da gelemantoj kune povas fari. 

Grupoj, ekster la kurso, por kompletigo de hejmtaskoj, povas prepari 
prezentadojn kun aŭ sen lumbildaro, ekzemple en la formato popoto (.ppt). 
Ili povas prezenti siajn ideojn duope, triope, kvarope, ekzemple. La tasko- 
temoj por tiaj prezentadoj estas preskaŭ senfinaj, dependante nur de la 
imagopovo kaj fantazio de la kursgvidanto kaj de la gelernantoj mem. Unu 
konkreta tasko povus esti: krei rekomendojn por varbi novajn lemantojn de 
Esperanto per la Interreto. 

Alia temo de gmpotasko povus esti: prezenti biografletojn de 4 muzikistoj, 
aŭ eble 4 poetoj, aŭ eble 4 pentristoj, aŭ eble 4 verkistoj de romanoj, ktp. 
La numero 4 ne estas magia, sed se estas 4 gelemantoj en unu gmpo, tia 
nombro povas faciligi la organizadon de la prezentado de la tasko jene: La 
unua lemanto enkondukas la temon, ekzemple muzikon , kaj prezentas la 
anojn de la gmpo kune kun iliaj subtemoj. La dua lemanto, ekz., parolas pri 
Betoveno, la tria pri Mozarto, kaj la kvara pri modema rokmuzikisto. Ce la 

flno de la prezentado, la unua lernanto eble resumas la prezentaĵojn, rapide 
kaj memorige. La tuto povas daŭri inter 10 kaj 20 minutojn. 

Por pensigi vin iomete pri Esperantaj grupotaskoj, la gelernantoj povus 
prezenti la Kastelon Gresillon, la Universalajn Kongresojn, la retejon UEA, 
la projekton Vikipedio, SES (Somera Esperanto-Kursaro), la Esperanto- 
Insulon en Ĉinio, la biografion de Zamenhof, ESF (Esperantic Studies 
Foundation), CRI (Ĉina Radio Intemacia), Radion Verdan, Polan Radion, 
Lingvajn Festivalojn, la Esperanto-Urbon, Pasportan Servon, „Ondo de 
Esperanto”, ILEI, diversajn fakorganizojn kiaj TEVA (la vegetaranoj), SAT 
kaj SAT-Amikaro, Vinilkosmo kaj Euroka de Floreal Martorell, „Eventoj” 
de Budapeŝto ktp. 

VII KULTURAĴOJ . En kompleta kursaro de Esperanto, kia estas la rolo de 
instmado pri kulturo? Se ni faras liston de tio, kion ni instmos pri kulturo, 
kion ni instruu? La plejparto de la esperantistoj, mi pensas, dims, ke ni 
devas instmi pri ESPERANTA kulturo: pri la historio de E-o, pri Zamenhof 
kaj pri la Esperanto-Movado. Tamen, mi favoras la instmadon de 
INTERNACIA kulturo: pri internaciaj kutimoj, pri internaciaj movadoj, kaj 
pri intemaciaj organizoj kiaj Unuiĝintaj Nacioj, UNESKO ktp. 

En mia BEKkurso (100-hora en Eŭropo, 200-hora en Azio kun gelemantoj, 
kiuj jam lernis unu eŭropan lingvon bone), mi ofte, sed ne tro ofte, parolas 
pri Esperanta kulturo. Mia enhavo-listo por kulturaĵoj pri E-o inkluzivas la 
temojn: Zamenhof, Universalaj Kongresoj, Pasporta Servo, la revuo 
Esperanto, PIV kaj PMEG, Vikipedio ktp. 

Mi substrekas, tamen, ke mia instmado pri la Esperanto-Movado ne estas 
tre profunda. Mi mencias la Movadon, sed mi ne ĝisfunde klarigas ĝin. De 
tempo al tempo, mi donas legaĵojn, ekzemple, de Zamenhof mem, sed tion 
mi faras, ne tiom por konvinki la gelemantojn, ke Zamenhof estis bona 
homo, sed por prezenti bonstilan legaĵon, kaj por pli profunde lerni pri la 
ig- kaj iĝ-sistemo, kaj pri la nudaj participoj: ita, ata, ota, inta, anta, onta, 
ite, ate, ote, inte, ante, onte, into, anto, onto, ito, ato, oto, kune kun 
kunmetaĵoj de ili, ekzemple, igita, igite, iĝintaj, iginto ktp. 

Mi petas de la leganto, ke li aŭ ŝi ne pensu, ke tia senmovadeca instmado 
mia ne enkondukas novajn lernantojn en la Esperanto-Movadojn. Kontraŭe, 
la procentaĵo de BEK-lernantoj, kiuj poste vere uzas la lingvon kaj iĝas 
aktivaj membroj, UK-anoj kaj organizantoj de la Esperanto-Movadoj, estas 

probable relative tre alta kompare kun kursoj, kiuj volas rekte altiri novajn 
adeptojn al E-o. Lemado pri Movado povas doni tro mallongdaŭrajn 
rezultojn. Profunda lernado de la lingvo povas krei pli longdaŭrajn 
esperantistojn, laŭ mia sperto. 

Mi pensas, ke ĝenerale niaj instmistoj tro insistas pri la historio kaj aliaj 
kulturaj elementoj de Esperanto dum siaj lecionoj. Samtempe, eble pro 
manko de internacia vivosperto, instmistoj de Esperanto ne instmas pri 
intemacia kulturo, pri internaciaj kutimoj kaj pri internaciaj, malsam- 
komunikaj manieroj. Sen tiaj scioj, tamen, eĉ bona parolanto de E-o povas 
facile miskomuniki kun sia internacia kunparolanto. Lemi, ke svisoj kaj 
ĉinoj valorigas akuratan alventempon, dum hispanoj kaj italoj ne tiom ŝatas 
alveni ĝustatempe, estas valora parto de iu ajn lingva kurso. 

Estas supraĵaj kaj estas profundaj elementoj de interkultura komunikado. 
Ambaŭ devas, laŭ mi, esti enmetitaj en kursolibrojn por lerni E-on. 

Estas iom facile komenci listigi kulturaĵojn sur la ĉiutagaj, je la perokule 
konstateblaj niveloj. Ekz., manĝo-kutimoj. Paroli pri manĝbastonetoj kaj 
manĝado en Azio kompare kun la forko-kulturo de Eŭropo kaj aliloke estas 
relative facile. Sed estas aliaj detaloj, kiujn oni devas priatenti, se oni vere 
volas bone komuniki inter kulturoj. En Okcidento, se oni manĝas ĉinstile, 
oni manĝas individuece. En Oriento, oni metas siajn manĝbastonetojn en la 
saman grandan manĝaĵujon en la centro de la manĝotablo, ripete. Tiu 
kutimo ĉina kontraŭas la eŭropajn kutimojn pri individueco kaj pureco. 
Estas bone scii tion por eviti kulturajn miskomprenojn. 

Krom tiuj relative evidentaj kulturaĵoj, estas multe da aliaj. Ni konsideru la 
sekvajn kategoriojn, kiuj rilatas NE-vortan komunikadon: distanco inter 
kunparolantoj, tuŝademo, okul-rigardado, samtempa parolado, laŭteco de 
parolado, temoj priparolataj, rolo de viroj kaj virinoj en konversacio kaj en 
socio, rolo de infanoj, trajtoj de familio, tempo-rilatoj, amikeco, religio, 
hierarkieco, akceptemo de novaj ideoj, vidpunkto pri laboro, ripozo kaj 
ludado, edukado ktp. 

Etnologio kaj antropologio estas fakoj, kiuj povas bone kontribui al nia 
instruado de kulturaj elementoj. Lemi fremdan lingvon helpas al ni 
komenci vidi la mondon alimaniere, sed komunikado estas multe pli ol la 
lingvo mem; ĝi enhavas sociajn kaj psikologiajn trajtojn, kiujn niaj 
etnologoj kaj antropologoj studas kaj priskribas. Meti tiajn elementojn en 

niajn kursojn helpos al ni doni vere utilan instruadon al niaj gelernantoj. Ili 
ne nur lernos E-on, ili lemos ankaŭ pri si mem kaj pri aliaj kulturoj. 
Resume: instmado pri kulturo devas aparteni al kompleta kurso de E-o. 

VIII POROKAZAĴOJ : Kio estas tio? Tiuj elementoj ne estas antaŭplanitaj. 
Ili prezentiĝas kaj instmiĝas, kiam io ekster la kursoplano oportunigas ilin. 
Ĉi tiu enhavo-listo, fakte, kreiĝas laŭlonge de la kurso, tiam, kiam la favora 
cirkonstanco estiĝas. Eble io neofta ĵus okazis ene aŭ ekstere de la klas- 
ĉambro, ekzemple: iu faligas glason kaj ĝi rompiĝas, la ĝardenisto ekstere 
akvumas la gazonon matene, oni laŭte riparas la straton apud la klas- 
ĉambro, aŭ eble okazas tertremo en fora kontinento, aŭ nova prezidanto 
elektiĝas en apuda lando. Ĉiuj tiuj temoj, kvankam ne en la enhavo-listoj 
por la kursoj, reprezentas bonan ŝancon lerni novajn vortojn kaj praktiki la 
lingvon. Ĉiam bonas enmeti porokazaĵojn en la lecionojn, ĉar ili montras al 
la gelemantoj la tujan, konkretan, utilan aplikon de E-o al la ĉiutaga vivo. 

Do, jen supre la ok kategorioj de aldonaj enhavo-listoj por kompletaj kursoj 
de E-o: 1) funkcioj 2) nocioj 3) teksto-gramatikaĵoj 4) temoj 5) situacioj 
6) taskoj 7) kulturaĵoj kaj 8) porokazaĵoj. Kiel la leganto memoras, mi ne 
pritraktas la plej ofte uzatajn enhavo-listojn, tio estas, la gramatikan kaj la 
vortan, ĉar ili estas sufiĉe bone uzataj, kaj sufiĉe komprenataj kvankam 
plibonigendaj. Mi volas substreki, ke ankaŭ tiuj ok listoj gravas, kaj estus 
bone, se ni komencas pli kaj pli kompili kompletajn listojn de ili. 

Ni nun pli bone konas la elementojn, la listojn, kiujn verkistoj de kursoj 
povas utiligi por fari kompletan kurson de E-o, sed kiom da eroj povus esti 
en ĉiu enhavo-listo? Mi ne povas diri precize, sed por doni al vi ĝeneralan 
ideon, mi diros la jenon 1) gramatikaĵoj, eble 100 aŭ 200, 2) vortoj, eble 
5000 mil, sed bone elektitaj, kaj ni pensu, ke estas grandega distanco inter 
la kapabloj de eŭropanoj, kiuj jam facile rekonas milojn da Esperantaj 
vortoj pro simileco de latinidaj radikoj, kaj azianoj kiuj, se ili ne antaŭe 
lernis eŭropan lingvon, tute ne havos tiun kapablon, 3) teksto-gramatikaĵoj, 
eble 50, 4) temoj, eble 50, 5) situacioj eble 100 aŭ pli, tio dependas de nia 
kreiveco 6) nocioj, eble 100, kiom oni prikonsideras la eblajn variaĵojn 
kune kun la oftaj vortoj (lunde, lundon, en lundo, trijara, havas tri jarojn, 
ktp), 7) taskoj eble 100 aŭ pli 8) kulturaĵoj, eble 20, eĉ pli, depende de la 
situacio. 9) porokazaĵoj, tio dependas, sed 100-200 laŭlonge de la kurso 
povas esti bona nombro. En la BEKkurso, tio estus 1 aŭ 2 ĉiuhore. 

La plej kompletaj enhavo-listoj ne nur kontribuos al la plibonigado de niaj 
kursoj kaj de la lemado, ili ankaŭ helpos diflni la enhavon de niaj 
ekzamenoj kaj testoj. Ili speciale estos utilaj por starigi novan sistemon de 
perkomputila testado de Esperanto. 

En venonta artikolo por IPR, mi esperas pritrakti la utiligadon de kompu- 
tiloj, datumbazoj kaj Interreto por la testado de E-o. La starigo de tia ekza- 
menado bezonos ĝuste la enhavo-listan sistemon, pri kiu mi parolis supre. 
Ekzistas jam iaspeca perkomputila ekzamenado en E-o, sed tiu testado ne 
baziĝas sur la fundamentaj principoj de lingva testado kiel prezentitaj en la 
klasika libro pri lingvo-testado de D-ro Lyle F. Bachman: Fundamental 
Considerations in Language Testing. (Oxford University Press, 1990). 

Ekzistas ankaŭ KER-Ekzamenoj, sed ili iel baziĝas sur la modelo de la nun- 
tempaj ekzamenoj nomataj IELTS ( International English Language Testing 
System). Perkomputila ekzamenado, aliflanke, pli alproksimiĝas al la 
ekzameno-sistemo de TOEFL ( Test of English as a Foreign Language). 


Ekesto de la kubai kulturo kaj nacio 


de Juan Lazaro BESADA (Kubo Juanlazaro@pefa.sld.cu) 

La elformiĝo de la kubaj kulturo kaj nacio datiĝas de la fino de la XVIIIa 
kaj komenco de la XIXa jarcentoj. La unua nomo, kiun oni nepre devas 
mencii en tiu rilato estas Don Luis de las Casas y Aragorri. Li alvenis en 
nian insulon en la jaro 1792 kiel gubemiestro. Apartenanta al la hispana 
politika elfluo konata sub la nomo „Indulgema Despotismo”, li iniciatis 
politikon kiu favoris la disvastigon de edukado kaj klerigado de la insulo. 
A1 li nepre aldoniĝas la nomo de Juan Jose Diaz de Espada y Femandez de 
Landa, episkopo de Havano ekde 1802. Espada estis klera homo forte 
influata de la renovigaj ideoj de Pastro Feijoo, pro kio li tuj stimulis la 
filozofiajn studojn kaj ankaŭ la reformadon de la eduksistemo en la lando. 

Tamen, ne eblas entute paroli pri tiu ekesto de la kubaj nacio kaj kulturo, se 
oni ne mencias la plej gravajn instituciojn kiuj decide rolis en tiu 
fondoproceso de la kubaj kulturo kaj nacieco, ĉar en ili kreiĝis la kondiĉoj 
kiuj ebligis tiun burĝonadon. En la unua loko necesas paroli pri la 
Universitato de La Habana, fondita de la dominikanaj pastroj la 4an de 

januaro 1728. Gi estis la unua institucio por supera edukado de la insulo kaj 
en ĝiaj klasĉambroj formiĝis la kemo de la posta kuba intelektularo. 

Same grava estis la Reĝa kaj Pontiflka Kolegio-Seminario San Carlos kaj 
San Ambrosio, fondita en Havano en la jaro 1772. Tiu ĉi gravega institucio, 
kie studis la plej influaj kaj kleraj homoj de la tiama insulo, tiuj kiuj poste 
definitive konturis kaj naskigis niajn naciecon kaj kulturon, estis la lulilo de 
nia lando. Ne malpli decida kaj influplena estis la Ekonomia Societo de 
Amikoj de la Lando, kiun oni fondis en Havano en 1793, pro Reĝa Ordono 
de Karlo la Kvina datita la 15an de decembro 1792. Gia ĉefa celo estis trovi 
solvojn al la sennombraj problemoj sociaj, kulturaj kaj ekonomiaj de la 
tiama Kubo. Gia laboro en la disvastigo de la pensado kaj verkoj de la ĉefaj 
kubaj intelektuloj estis decida faktoro en la solidigo de la jam tiam 
burĝonanta nacieca sento. 

Ankaŭ la apero de la unua perioda eldonaĵo, „Papel Periodico de La 
Habana”, aperinta por la unua fojo en la jaro 1790 danke al iniciato de la 
hispana gubemiestro Don Luis de Las Casas, estis elstara, ĉar ĝi estis la 
vehiklo por diskonigo de la novaj ideoj kiuj iom post iom trapenetris la 
insulon. Pro la graveco, kiun ĝi havis en la proceso de elformiĝo de niaj 
nacio kaj kulturo, nepras mencii la fame konatan „Parolado pri la 
Agrikulturo de Havano kaj rimedoj por ĝin stimuli”, verkitan en 1792 de 
Lrancisco Arango y Parreno (1765-1832), kiu studis Humanistikon en la 
Reĝa Kolegio-Seminario San Carlos y San Ambrosio kaj en la Reĝa kaj 
Pontifika Universitato de Havano. 

Gravega, influplena kaj decidiga estis, por la fina 
ekesto de la kubaj nacio kaj kulturo la formiĝo de 
la tiel nomata „Kreiva Kvinopo”, kiu ariĝis en 1802 
ĉirkaŭ la Episkopo Espada. La membroj estis: Lelix 
Varela [vd la foton\ Jose Antonio Saco, Jose de la 
Luz y Caballero, Lelipe Poey kaj Domingo del 
Monte, ĉiu el ili apartenanta al la plej kleraj 
pensuloj de la tiama hispana kolonio. La ĉefaj ideoj 
kiujn tiu gmpo subtenis estis: apogo de la modemaj 
politikaj ideoj, tendenco al aŭtonomio kaj 
valorigado de „la kubana kreitaĵo” en formiĝo. 

Sur la literatura kampo menciendas, ke en 1608 aperas la unua kuba verko: 
„La Spegulo de Pacienco” (Espejo de Paciencia), verkita de Silvestre de 

Balboa, kaj en 1791 aperas la komedio „La princo ĝardenisto aŭ ŝajnigita 
kloridano” (E1 principe jardinero o flngido cloridano), de Santiago Pita. Gi 
estis la unua teatra verko de nia literaturo. Fine de la XVIIa kaj komence de 
la XVIIIa jarcento naskiĝis en Santa Clara Jose Suri y Aguila, Mariano Jose 
de Alva y Monteagudo kaj Lorenzo Martinez Avileira, kiuj distingiĝis kiel 
poetoj-improvizantoj. Iliaj ĉefaj temoj estis religiaj. La lastaj du fariĝis 
sacerdotoj kaj ilin oni devas konsideri la prauloj de la kuba lirika poezio. 
Tamen, la poeto kiun ĉiuj agnoskas kiel patron de nia poezio estis Manuel 
de Zequeira y Arango (1764-1846). Li studis en la Kolegio-Seminario San 
Carlos kaj San Ambrosio, kie li estis disĉiplo kaj amiko de Felix Varela. La 
alia kaj plej elstara reprezentanto de la poezia arto enlande dum tiu epoko 
estis Manuel Justo de Rubalcava (1769-1805), kiu sekvis militistan 
karieron. Li kultivis plurajn poeziajn ĝenrojn, inter ili: fllozofan, bukolikan, 
erotikan kaj festan. Liaj ideoj estis porkoloniaj. Lia plej kvalita verko estas 
la poemo epika-religia „La morto de Judaso” (La muerte de Judas). 

En la verkoj de tiuj du poetoj jam komencis aperi 
simboloj de Kubo kiel la fruktoj kaj la naturo, kio 
iniciatis proceson de relieflgo de la enlandaj 
donitaĵoj, kio permesas aserti, ke ĉe ili jam aperas 
signoj de amo al la lando. Iom poste komenciĝis 
periodo de disvastigo de la poezia kreado tra la 
insulo. La plej konata flguro estis Jose Maria 
Heredia (1803-1839) [vd la foton\ kies vivo estis 
mallongedaŭra kaj turmentoplena. La plej alta voĉo 
de la lirika poezio de sia generacio, li estis la unua 
poeto kun sendependecaj ideoj. Li vivis grandparte en ekzilo (Meksiko, 
Venezuelo kaj Usono). Gabriel de La Concepcion Valdes, plej konata sub 
la kaŝnomo Placido (1809-1844), estis filo de hispana dancistino kaj kuba 
mulato. Li laboris kiel ĉarpentisto, tipografo kaj metiisto. Oni ekzekutis lin 
sub la preteksto, ke li partoprenis en la t.n. „Konspiro de la Ŝtuparo”, 
proceso kiun la hispanaj aŭtoritatoj starigis por eviti la sklavribeladojn. 

Sed ne nur tiuj poetoj ĉefrolis en la elformiĝo de niaj kulturo kaj nacieco. 
Gertrudis Gomez de Avellaneda (1814-1873), konata sub la pseŭdonimo 
„La Tula”, estis gravega figuro. Poetino, ŝi ankaŭ verkis romanojn kaj 
teatraĵojn. Ŝia vivo plenis je amaventuroj. Kvankam oni ne trovas en ŝia 
verkaro sendependecan pensadon, kelkaj el ŝiaj poeziaĵoj elmontras amon 
al la kubaj aferoj. Granda parto de sia vivo ŝi vivis en Madrido kaj Parizo. 

Estus nekompleta la prezento de la plej elstaraj flguroj de tiu decida 
periodo sen la mencio de Domingo del Monte (1804-1853). Venezuelano 
pro la naskiĝo, en 1816 li studis en la Seminario San Carlos kaj San 
Ambrosio kaj en 1819 en la Universitato de Havano. Tie li konatiĝis kun 
Heredia, kies amikecon li ĝuis. Membro de la Ekonomia Societo de Amikoj 
de la Lando, li agis favore al la fondo de Kuba Akademio de Literaturo. 
Kunlaboranto de pluraj publikaĵoj, liaj verkoj ĉiam enhavis ideojn en rilato 
kun la plibonigo de la kuba vivo. Li forlasis la insulon akuzite de 
partopreno en la „Konspiro de la Stuparo”. Liaj literaturaj rondetoj estis 
famaj kaj estas grave diri, ke danke al liaj iniciatoj kaj subteno, kelkaj 
tiamaj kubaj sklavaj poetoj povis aperigi siajn verkojn. Lia penso estis 
kontraŭ la aneksismo. La poezio respegulis la spiriton de la kuba XIXa 
jarcento kaj estis vehiklo por esprimado de la sendependeca sopiro de la 
kubanoj. Ĝiaj ĉefaj kultivantoj estis ĉiuj, senescepte, fondoŝtonoj de la kuba 
kulturo. 

Gravegan rolon en la tuta proceso de ekesto de la kubaj nacio kaj kulturo 
ludis ankaŭ la filozofiaj studoj kaj iliaj ĉefaj pensuloj, ĉar la plej eminentaj 
intelektuloj de nia insulo preskaŭ senescepte, kultivis ilin. La unua katedro 
pri filozofio en Kubo fondiĝis en la jaro 1647 en la monahejo de San 
Lrancisko kun la celo prepari sacerdotojn, pro kio la filozofio estis „ancilla 
theologicae”, tio estas sklavino de la teologio. En tiu epoko, la filozofio 
kiun oni studis en Kubo estis bazita kaj sur la aŭtoritato de la profesoro, kaj 
sur tiu fontanta el la Biblio, el la Eklezio aŭ el la Sanktaj Patroj. Ĝia 
fundamento estis la Aristotela pensado, misformita de la skolastikismo, 
filozofia metodo kiu formale sekvis la grekan logikon, emfazante la 
praktikon de silogismoj, rifuzante kaj ignorante observadon kaj eksperi- 
mentojn. 

Inter 1790 kaj 1820 komenciĝis ribelado kontraŭ la skolastikismo kaj la 
aristotelismo. La Pastro Jose Agustin Caballero enkondukis la elektan 
metodon, ekvivalento de la greka eklektikismo, kiel modernigan reagon 
kontraŭ la skolastikismo. Li favoris la studadon de Leijoo, Bacon kaj 
Descartes; kvankam tiu reformo ne estis radikala, tamen oni povis konstati 
aliron al la filozofio el la inspiro kartezia racionalisma. Alia karakterizo kiu 
markis tiun periodon de la filozofio en Kubo, estis la anstataŭigo de la 
argumentado de racio karakteriza de la aristotelismo per la eksperimento. 

Kvankam Caballero estis la unua kiu iniciatis tiun modemigan proceson, la 
plej influhava personeco estis Pastro Felix Varela (1787-1853). Li 
enkondukis la Empirian Iluminismon de franca kaj angla inspiro kun klara 
influo de la XVIIIa jarcento, estis la Iniciatinto de la studoj pri 
epistemologio. En siaj verkoj li prezentiĝas kiel pensulo apartenanta al la 
filozofia moderneco. Li difinas la liberecon, la egalecon kaj la privatan 
proprieton kiel naturajn rajtojn kaj pledas por la ĉesigo de la sklaveco. Li 
estis kontraŭ la aneksismo kaj lia penso radikaliĝis ĝis sendependismo. Eĉ 
pli. Estis Varela kiu enkondukis la eksperimentan instmadon de fiziko kaj 
kemio en la Seminario „San Carlos kaj San Ambrosio”, fondante tie la 
unuan tiucelan laboratorion kiu ekzistis en nia lando. Ankaŭ danke al lia 
insistado oni enkondukis la hispanan kiel instmlingvon, tiel anstataŭante la 
latinan, kiu estis tiam la lingvo de kleriĝo. Inter liaj ĉefaj verkoj estas 
menciendaj „Filozofia Miksaĵo” (Miscelanea Filosofica) kaj la ege konata 
kaj influa „Leteroj al Elpidio” (Cartas a Elpidio), kiun li verkis por 
instmado de la junularo. 


Mi 


Daŭrigis la vojon malfermitan de Varela, Jose de la 
Luz y Caballero (1800-1862) [vd la foton\ pedago- 
go kaj filozofo kiu multege influis la tiaman junul- 
aron. Lia modemiga klopodado, pro la nivelo de 
aktualigo kaj teoria rigoreco, estis unu el la 
momentoj plej gravaj de la filozofio en Kubo dum 
tiu periodo. Oni povas situigi lin pli proksime de 
Locke ol de Condillac, pro lia intereso eviti la 
sensisman troigon. Li celis fari sciencoj la filo- 
zofion kaj la moralon. Li estis tre fame konata pro 
sia filozofia polemikado pri la Eklektikismo kun la 
franca filozofo Coussin. La tria ingredienco kiu aldoniĝis al la fina 
konturiĝo de la kuba kulturo estis la evoluo de scienco. Dum la proceso de 
elformiĝo de la nacia kulturo, estas necese paroli pri kelkaj figuroj kies 
laboroj estas nepre menciindaj kiam oni volas prezenti kiel eble plej 
kompletan panoramon de tiu fondoproceso de la kuba kulturo. 



En la komenco nepras mencii la nomon de Tomas Romay (1764-1849). Li 
studis gramatikon, retorikon kaj filozofion en la Reĝa Kolegio-Seminario 
San Carlos kaj San Ambrosio. Poste li enskribiĝis en la Fakultato de 
Filozofio de la Universitato de Havano. Li fariĝis Bakalaŭro pri Arto kaj 
poste diplomiĝis pri Medicino en 1879. Aperis kiel unu el la iniciatantoj de 

„Papel Periodico de La Habana”. Li estis ankaŭ profesoro pri Patologio en 
la Universitato kaj estis membro de la Ekonomia Societo de Amikoj de la 
Lando. Enkondukanto de la kontraŭvariola vakcino. Danke al li, oni 
elradikigis la entombigojn el la preĝejoj. Li malfermis la unuan medicinan 
klinikon en Havano. 

Ne malpli influa personeco estis Felipe Poey y Aloy (1799-1891). Laŭ 
profesio advokato, li estis disĉiplo pri filozofio de la pastro Felix Varela. 
Ekde la juneco li studis la naturajn sciencojn kaj en ĉi tiu fako li atingis 
mondfaman renomon. Liaj studoj pri iĥtiologio havigis al li la agnoskon de 
Couvier. Li parolis pri la ekzistado de la fosilia homo antaŭ ol Darwin 
publikigis „La Origino de la Specioj”. Tute eksterordinara estis la 
personeco kaj vivo de la multfacete talenta Tranquilino Sandalio de Noda 
(1808-1866). Termezuristo, stenografo, matematikisto, pegagogo, natur- 
sciencisto, filozofo, verkisto, kritikisto, historiisto kaj poligloto, inter liaj 
pluraj kontribuaĵoj al la evoluo de la scienco menciendas: la esplorado de la 
suda marbordo de la insulo, planado de diversaj vilaĝoj kaj la topografia 
priskribo de Pinar del Rio. Membro de la Ekonomia Societo de Amikoj de 
la Lando, li pledis por la uzado de la Decimala Metrika Sistemo en la 
insulo. 

Kvankam ne naskiĝinta en Kubo, Juan Cristobal Gundlach (1810-1896), 
germano kiu naskiĝis en Marburgo, multe kontribuis al la evoluo de la 
scienco en nia lando. Li loĝis dum granda parto de sia vivo en Kubo. Kiel 
natursciencisto, li funde studis la naturon nialande kaj lia verko „Kuba 
Ornitologio” priskribas ĉiujn speciojn de birdoj en la insulo. Pro tiu verko, 
kiu fariĝis klasika en tiu kampo, li havigis al si elstaran lokon inter la 
fondintoj de la kuba scienca agado. Ekde kiam la pastro Felix Varela 
iniciatis la eksperimentajn studojn pri Fiziko kaj Kemio en la Seminario 
San Carlos kaj San Ambrosio, helpante tiamaniere la edukan reformon de 
la episkopo Espada, la evoluo de la scienca agado en Kubo senĉese kreskis 
kaj ĝi estas la lasta grava faktoro en la elformiĝo de la kubaj kulturo kaj 
nacieco. Kiel oni povas konkludi, la ekesto de la kuba nacio ŝuldiĝas al la 
evoluo de la kulturo kaj en tiu proceso ludis unuarangan rolon la Seminario 
„San Carlos” kaj la Universitato de Havano. Pro la instigo kaj apogo de la 
episkopo Espada kaj la favoraj kondiĉoj, kiujn li kreis por la diskonigo kaj 
evoluo de la scioj, la kuba nacio definitive konturiĝis kaj kreis la socian 
bazon por la posta evoluo de niaj lando kaj kulturo. 

Lingvo-instruado: kelkaj konstatoj 


de Edmond LUDWIG (Francio, esperanto.eludwig@orange.fr ) 

La sekvaj linioj ne estas ia scienca esploro pri didaktiko de fremdaj linvoj, 
sed simpla retrorigardo de emerita instruisto pri la germana lingvo en 
Francio inter 1972 kaj 2009, kun konsideroj de praktikanto, kiu preskaŭ 
daŭre instruis kun plezuro la germanan lingvon kaj E-on. 

Personaĵoj priprofesiaj 

Komence de la okdekaj jaroj, mi estis fininta mian universitatan studadon 
kaj komencis mian pedagogian trejnadon kiel licea instruisto pri la germana 
lingvo. En Francio tiam ekaperis la aŭdvidaj instrumetodoj! Jen interesa 
periodo por juna instruisto, kiu, kiel lemanto, konis nur la tradician 
pertradukan instmadon. Ĉio estis malkovrinda, kaj tiuj aktivaj metodoj kun 
uzo de magnetofonaj bendoj, kiuj ebligis aŭdigi voĉojn de denaskuloj, 
entuziasmigis la tiamajn junajn instmistojn, ankaŭ min! Ili entuziasmigis 
nin des pli, ke sur tiu kampo ni sciis pli ol la instmspertaj gekolegoj, kiuj 
akompanis dum la preparjaro la junajn staĝantojn. En pedagogiaj centroj ni 
estis trejnataj de skipo de disĉiploj de la verkintoj de novaj aŭdvidaj 
metodoj. Nia rolo estis ankaŭ la disvastigado de tiuj novaj instmiloj ĉe la 
jam spertaj gekolegoj! Vera rolo de pioniroj! Kaj ni fieris pro la fakto, ke ni 
ankaŭ trejnis niajn trejnistojn, kiuj ofte ne emis ŝanĝi siajn proprajn 
metodojn sen tiuj novaj „maŝinoj” ofte pezaj, transportendaj de unu 
klasĉambro al alia, kun tiuj bendoj, kiuj foje transformiĝis al bendsalato, 
kiun tiam necesis „detriki”, kio perdigis tempon!!! Krome tia instmado 
ankaŭ postulis, ke la instmisto sin engaĝu fizike, aktom antaŭ la klaso, ne 
plu sidu malantaŭ sia skribotablo, sed stam antaŭ sia klaso, disdonante la 
parolvicon, kontrolante, ĉu ĉiuj havis pli malpli la okazon sin esprimi - kio 
ne facilis, kiam ĝis 40 gelemantoj sidis en la klasĉambro! Dinamikigo de 
tia amaso estis ofte elĉerpa laboro, sed la rekompenco estis arbaro da levitaj 
fingroj, ĉefe ĉe la fervoraj komencantoj, kaj la plezuro de la gelemantoj 
ludi skeĉojn kaj baldaŭ diskuteti inter si! Ke ĉe multaj inter tiuj eklernantoj 
tia entuziasma lernado ne daŭris ĝis la fino de la studo ... povas esti temo 
de alia artikolo!!!! 

Post sukcesa titolakiro mi entuziasme komencis mian karieron, aktivis en 
asocioj de fakuloj pri la germana lingvo kaj de instmistoj pri lingvoj. Sed 
baldaŭ mi havis la emon esti pli kritika rilate al mia instmado, kaj mi 

demandis min, ĉu ne estus utile mem lerni novan lingvon kaj apliki miajn 
teknikojn al mi mem! Kaj mi eklemis mem la italan dum ... du semajnoj, 
ĉar iumomente mi malkovris anonceton en gazeto proponantan senpagan 
perkorespondan kurson de E-o kaj ek! Mi metis la fingron en la radoaron, 
kiu kuntrenis min en la movadon. 

Pozitiva rezulto estis, ke la okupiĝo pri Esperanto iĝis ege profitdona por 
mia laboro de instmisto pri fremda lingvo: mi aplikis al mi mem kelkajn 
teknikojn lemitajn dum mia trejnado kiel instmisto pri lingvo, kompletigis 
la materialon proponitan de la lingvolibro uzita, kiu estis iu gramatiko 
(cetere sufiĉe kompleta) kun amaso da ekzercoj, sed ĉefe por la tuja skriba 
uzo de E-o. 

Post sukcesa trapaso de serio da ekzamenoj de Franca E-Instituto mi havis 
la bonŝancon renkonti Jean-Louis TEXIER, la tiama prezidanto de UFE 
(Unuiĝo Franca de Esperanto), nuna ESPERANTO-FRANCE, kiu parolis 
al mi pri la Zagreba Metodo, kiu ege plaĉis al mi. Li proponis al mi, ĝin 
traduki por franca lemantaro. Mi akceptis, sed ĝin adaptante al la specifaj 
bezonoj de franclingva lernantaro kaj ni baptis ĝin Metodo 11. Poste mi 
kompletigis ĝin per la verkado de Metodo 12 , kio ebligis atingon de nivelo 
Bl/Cl laŭ la nuna Eŭropa Referenckadro. Sekvis pliaj helpiloj por aktiva 
prezento de la lingvo (Metodo 10) kaj bildaro kun konsiloj al la instmistoj 
por paroligo de homoj lernintaj ĉefe perkoresponde (Metodo 15). Kune kun 
Renee TRIOLLE, licea instmistino pri la msa lingvo, mi verkis Nouveau 
cours d f esperanto por memlemantoj. 

Pardonu al mi, ke mi tiom insistas pri miaj personaj travivaĵoj kaj spertoj, 
sed tian eksperimentadon pri didaktiko mi ne povintus travivi tiel intense 
kiel nura instmisto pri mia „profesia” lingvo, ĉar dank' al ILEI mi havis ege 
interesajn diskutojn kun alilandaj geinstmistoj aŭ fervoraj instmantoj. 
Krome mi deziras uzi mian longjaran lingvoinstman praktikadon por 
analizi kelkajn faktojn koncerne la didaktikon de lingvoj en la nuna tempo, 
precizigante, ke neniam mi perdis la entuziasmon sur tiu kampo, des pli ke 
mi riĉigas mian pripensadon per memlemado de natura lingvo, kiun mi 
delasis antaŭ trideko da jaroj pro Esperanto, t.e. la itala! 

Iuj limoj de aŭdvidaj metodoj 

Sekvinte la evoluon de instmmetodoj kaj ilian aplikadon, mi pli kaj pli 
distanciĝis de la pseŭdosciencaj asertoj de multnombraj didaktikistoj, ĉar 
mi konstatis, ke tre aŭ tro ofte la gekolegoj sekvas aŭ estas devigataj sekvi 

blinde la lastan modon, kio rezultigas tre ofte sensomankan lernadon. Mi 
elektu ekzemplon: ĉar la avangardaj metodoj aŭdvidaj koncernis unue la 
anglan lingvon, multaj aŭtoroj de samtipaj metodoj sklave imitis tiujn 
metodojn, kiam ili kreis metodon por alia lingvo instruota, neglektante la 
specifajn trajtojn de la instruota lingvo. Mi ankaŭ menciu principon, kiu 
longtempe ŝajnis esti „la” solvo por sukcesa lernado de lingvo: imitado de 
natura metodo - kiu certe estas la sola ebla metodo kun gelemantoj 
parolantaj diversajn gepatrajn lingvojn (ekzemplo en Esperantujo estas la 
Cseh-metodo), dum por samlingvuloj eblas pli rapidi uzante adekvate la 
gepatran lingvon! La aserto do estis, ke suflĉus mergi la gelernantojn en 
„lingvan banon” kun samtempa aktorado por komprenigi parton de la 
terminoj ne klare kompreneblaj pere de la bildoj, por ke, iom post iom, ili 
komprenu, ripetu, parkerigu vortojn kaj stmkturojn kaj finfine kapablu 
mem produkti sencohavajn eldirojn. Bedaŭrinde tre ofte la nombro de la 
gelemantoj en ĉiu klaso atingis 35, kelkafoje eĉ 40, sekve nur komuna 
samtempa ripetado ebligis, ke ĉiu havu la okazon „praktiki” la lingvon. Mi 
krome aldonu, ke dum longa tempo iuj pedagogiaj aŭtoritatoj, kiuj - cetere 
- ofte mem ne plu instruis (!!!), eĉ devigis la geinstmistojn ne traduki al la 
gepatra lingvo, pro la timo, ke la gelernantoj povus pensi en la propra 
lingvo, kio denove kondukus al mallerta sinesprimado, dum ĝuste per la 
novaj aktivaj metodoj ili uzu tujtuj la lingvon de la denaskuloj! Pmvo 
de tiu aserto estas multaj lingvoinstmaj libroj kun listo de neregulaj verboj 
sen traduko, kio rezultigis la jenon: la plejmultaj gelemantoj - almenaŭ tiuj, 
kiuj ne tradukis tiujn verbojn - ilin lernis sen koni ilian signifon! Eĉ la 
vortprovizo necesa por kompreni tekston aperis marĝene kun klarigoj en la 
cellingvo, kio rezultigis, ke la malplej laboremaj eĉ ne serĉis ĝian signifon 
en vortaro! Kia rezulto, se la instmisto mem ne prizorgis la aferon kaj 
korektis tiujn mankojn! Kaj tio daŭris dum jaroj! Mi aldonu, ke pro ŝparado 
la nombro de la horoj dum semajno iom post iom ŝmmpis de 4 aŭ 5 al 2 
horoj! Mi krome menciu, ke dum multaj jaroj la gelemantoj ne estis 
disdividitaj laŭ niveloj, kio rezultigis, ke la malplej kapablaj ne plu sukcesis 
sekvi, dum la plej kapablaj malpaciencis! Kaj kiel adaptiĝi al la diversaj 
niveloj kun tiom da gelernantoj?! 

Pri instruado de la legkapablo en la gepatra lingvo 

Ankaŭ la lemado de la gepatra lingvo evoluis! Ne estinte instmisto en 
elementa lemejo mi nur menciu, kion mi poste konstatis en la liceo: alvenis 
gelemantoj, kiuj ne kapablis legi flue! Dum longa tempo iuj akuzis ĉefe la 

supraĵan aliron al legado ĉe la unuaklasuloj. Ŝajnas, ke ili parte pravis, ĉar 
en la elementaj lemejoj la instmistoj revenas de kelkaj jaroj al persilabaj 
metodoj. Ni tamen ne forgesu, ke kulpas ankaŭ la televido, kiu iom post 
iom forrabis tempon kutime uzitan por legi! Kaj: kiu ne flue deĉifras, ne 
ĝuas la legadon! Kaj nun aldonu komputilojn kaj poŝtelefonojn ekde la plej 
juna aĝo al la temporabaj iloj! 

Graveco de la gramatikaj konoj 

Mi ankaŭ iom aludu la instmadon de gramatiko. Francaj gekolegoj miaaĝaj 
certe ankaŭ rimarkis, ke gramatika analizado de la lingvoj gepatraj kaj 
fremdaj evoluis kaj ŝmmpis al la nuraj nepraj bezonoj pro alia nepra 
neceso: akcenti la principon de plezuro en la lemado! Gramatika analizado 
de stmkturoj ne nepre ĝuigas la plej grandan nombron da gelemantoj! Sed 
mi konstatu la rezulton: ne plu estas konataj la bazaj nocioj kiaj retrovo de 
subjekto, objekto, de substantivo, adjektivo, adverbo, prepozicio kaj aliaj. 
Sekve kaj analizo de la funkciado de iu ajn lingvo kaj la kapablo korekti 
siajn erarojn ne plu eblas. 

Kio koncerne Esperanton? 

Kiam mi ekinstmis E-on kiel libere elekteblan fakon en mia liceo, mi havis 
la bonŝancon instmi al kapablaj gelemantoj, kiuj tuj komprenis la 
funkciadon de la lingvo, ĉar ili ankoraŭ posedis la necesajn gramatikajn 
konojn, kaj mi memoras pri unu inter ili, kiu post kelkaj monatoj jam 
parolis flue kaj uzis siajn konojn por trovi sen mia helpo tridekon da 
alilandaj gekorespondantoj, kun kiuj li interŝanĝis poŝtmarkojn, kaj tiam 
komputiloj kaj retkontaktoj preskaŭ ne ekzistis! 

Mi instmis E-on en tiu liceo dum deko da jaroj. Kial mi interrompis tiun 
instmadon? Ĉar mi devis zorgi pri mia familieto kaj krome ĉar amasiĝis la 
instmhoroj diversfakaj en la liceoj kaj ne plu restis tempo dum la tagmanĝa 
duhora paŭzo por instmi E-on aŭ aliajn libervole elektitajn erojn, ĉar okazis 
devigaj kursoj ankaŭ dum tiu paŭzo. 

Nuntempe, kiel emerito, mi havas la bonŝancon instmi E-on en universita- 
to, kio ja donas iom da prestiĝo al E-o en nia regiono. Sed kion mi konsta- 
tas? Kvankam kelkaj gestudentoj ege interesiĝas kaj bone progresas, mi 
konstatas ĉe kelkaj inter ili - ĉefe ĉe tiuj, kiuj komencas siajn universitatajn 
studojn - absolutan nekonon de la bazaj gramatikaj nocioj. Aperas eraroj, 
kiujn antaŭ dudeko da jaroj eĉ mezlernejanoj ne faris! 

(Eta iom provoka parentezo: ĉu ĉio tio nin alvenigu al la iom amara 
dedukto, ke ni ne plu distrompetu, ke E-o estas la plej facila lingvo, sed ni 
nun reklamu por E-o klarigante ke per ties lernado la gelernantoj havas la 
eblon kompreni kaj relemi serioze bazajn gramatikaĵojn, utilajn ankaŭ por 
la gepatra lingvo???!!!) 

Laŭ gekolegoj, kiuj nun instmas en elementaj lemejoj, tendenco de reveno 
al pli tradiciaj metodoj estas konstatebla. Ties rezultoj estos mezureblaj nur 
post pluraj jaroj. Eble la pendolo revenos al pli ĝusta mezo. 

Kion dedukti de tiaj konstatoj? 

Certe profesiaj instmistoj pri fremdaj lingvoj nenion lemis post lego de 
miaj konstatoj, sed mi kuraĝas direkti al la instruemuloj neprofesiaj kelkajn 
tre ĝeneralajn konsilojn. 

Mi dim al ili: 

• ĉeestu kursojn de profesiaj lingvo-instmistoj, trastudu ties lernolibrojn, 
demandadu ilin pri iliaj teknikoj, 

• legu la konsilojn pri didaktiko en diversaj instm-libroj, 

• konsultu la retejon http ://www.edukado .net , 

• konsciu, ke en Esperantujo vi instmos al lemantaro plej diversa laŭ 
kapablo kaj persistemo, kiu ne venas al via kurso devige. Sekve vi 
nenion povas postuli de ili, do la instmvojo inter tento/plezurigo kaj 
neceso estas des pli zigzaga, 

• neniam mtinu, daŭre analizu kritike kion vi faris dum iu kurso, kio 
estis sukcesa, kio ne, 

• daŭre memorigu al la gelernantoj tri fundamentajn erojn: kompreni, 
imiti kaj poste provi paroli libere, 

• vi mem klopodu neniam enuigi ilin!!! 

Lakone mi aldonu: se la gelernantoj hejme ne mem regule relernas la 
prezentitaĵojn kaj ne klopodas aŭskulti radion aŭ partopreni senkrokodilajn 
kunvenojn, ne espem, ke ili rapide progresos. Ne kulpas vi, se ili ne 
sukcesos. 

Kaj laste mi finu per la jenaj rimarkoj: iom post iom vi akumulos spertojn, 
sed sciu, ke vi neniam certos, ĉu vi estas sur la ĝusta vojo. Konsciu ankaŭ, 
ke la rezulto de via „sizifa laboro” ne ofte videblas tre konkrete! Kiam 
terlaboristo pene fosis tmon, li havas rekompencon psikologian: tmon kaj 
amason da tero! Instmisto nur sporade vidas tian konkretan rezulton! Sed vi 
nepre daŭre fosadu!!! 

Efika lingvolernado 


de SALOMONNE CSISZAR Palma (Hungario) 

En Hungario vivas fama pianisto, GaAl Otto, kiu sukcesis trapasi 
lingvoekzamenon pri 27 lingvoj. Verŝajne tio estas tuteŭropa rekordo. Li 
estis sukcesa muzikisto en Norvegio, kie li alproprigis skandinavajn 
lingvojn, li parolas plurajn slavajn kaj novlatinajn lingvojn, sed ankaŭ la 
ĉinan. Post 10-jara esplorlaboro li ellaboris metodon por helpi aliajn en 
lingvolemado, kio estas laŭ li la plej malfacila spirita laboro. Post la angla, 
germana, franca, itala, hispana, portugala, sveda, dana, norvega, nederlanda 
kaj msa en decembro 2010 aperis la hungara-Esperanta materialo. Nun 
estas antaŭpreparata la ĉina versio. La aŭtoro deziras prepari lernmaterialon 
pri ĉiuj lingvoj, kiujn li konas. Li havas sekvantojn, kiuj lernante per lia 
metodo same amasigas lingvoekzamenajn atestilojn, la plej sukcesa 
lernanto havas 12 lingvoekzamenojn ĝis nun. 

Kio estas nova kaj interesa en la metodo? Unue la stmkturo. En la unua 
leciono ni ekzercas la stmkturon de substantiva sintagmo. Por simpligi li 
parolas pri stmkturo ABC. A povas esti: artikolo (LA), aŭ posedaj 
pronomoj (MIA, VIA, LIA ktp.), aŭ tabelvortoj (TIU, KIU, ĈIU). Tie ni 
lernas la tri plej oftajn tabelvortojn! Ne aperas ĉiuj samtempe. B estas 
adjektivoj kaj C estas la substantivo. La vortoj aperas laŭ uzofteco. En la 
unua leciono aperas jam multaj adverboj (nun, ĉiam, ofte, denove, hodiaŭ, 
hieraŭ), sed el inter verboj nur ESTAS kaj ESTIS. 

La gramatikaj klarigoj prenas nur unu aŭ du paĝojn antaŭ la lecionoj, la 
materialo konsistas el ĉirkaŭ 8000 sintagmoj kaj frazoj en ambaŭ lingvoj, 
kiuj staras paralele en du kolumnoj. La lernanto memstare tradukas de la 
komenco kovrante la cellingvan kolumnon. Li havas la vortojn kaj regulojn 
kaj KREAS la fremdlingvan frazon. Eblas tion fari skribe, aŭ laŭte 
prononcante, la prononcon helpas tri kompaktdiskoj. Oni devas laŭte 
prononci la frazojn por alkutimiĝi al kuraĝa elparolado, parola lingvouzo. 
Komence la afero iras malrapide, sed la celo estas krei multegajn senerarajn 
frazojn, komence simplajn, sed fine pli kaj pli kompleksajn. La aŭtoro 
proponas fari la ekzercojn de la leciono tri-kvarfoje sinsekve antaŭ la 
daŭrigo, por ke la traduko fariĝu rapidega, kvazaŭ aŭtomata. La alproprigo 
tre similas al tiu de la gepatra lingvo, ja oni havas multegajn 
ekzemplofrazojn kaj oni mem povas kontroli la funkciadon de la reguloj. 

En la dua leciono krom novaj ABC-j, kaj pliaj oftegaj adverboj aperas 
demandvortoj, pluralo, kaj pli kaj plej. Jen kelkaj kreeblaj frazoj: La riĉaj 
homoj estas malofte bonaj amikoj. Ĉu la sinjoroj estas viaj gastoj? Kiuj 
estas la plej gravaj demandoj? La frazoj, kiuj baziĝas sur la ofteco, estas tre 
proksimaj al la parolata lingvo. La lemanto daŭre havas sukceso-senton, 
eraron li tuj povas mem korekti, kaj sin stimulante rapide antaŭeniri. En la 
tria leciono aperas esprimoj kiel multe da, kiom da, kelke da. Aperas 
posesiva stmkturo. Oni ellemas neadon, kaj demandan neadon. La kvar 
fraztipoj sisteme aperas en la tuta materialo: aserta frazo, demanda frazo, 
nea frazo, nea demandfrazo. Nur en la kvara leciono aperas verboj krom 
estas. En la kvara leciono ekrolas akuzativo. En la kvina aperas la 
prepozicioj. La esenco estas tre funde ekzerci la bazojn kaj iom post iom 
ampleksigi la konojn. La vortoj lemitaj en la unuaj lecionoj konsekvence 
reaperas en la sekvaj. La metodo estas kreita esence por memlemantaj 
plenkreskuloj. Estas aparte interesa afero ke la du kolumnoj de la 8000 
ekzemplaj frazoj estas variigeblaj. En la lemmaterialoj de diversaj lingvoj 
aperas la samaj frazoj. Komence la fontolingvo estis la hungara, sed la 
metodon jam aĉetis kaj adaptis ĉinoj por lemi la anglan, kaj poloj por lerni 
la anglan kaj germanan. 

La Esperantaj ekzemplofrazoj estus simple kombineblaj kun la nederlanda, 
norvega, msa, iu ajn alia lingvo por kiu jam ekzistas la libro. Necesas nur 
reverki la kelkpaĝan gramatikan klarigon. Ekzemple en kazo de Esperanta- 
norvega libro, oni devus Esperante klarigi la norvegan gramatikon. Se 
temus pri norvega-Esperanta libro, oni devus en la norvega klarigi la 
Esperantan gramatikon. Per tiu metodo oni povus doni eblon al Esperanto- 
parolantaj lingvolernemuloj ekkoni ekzotikajn lingvojn por kiuj ili ne 
trovas bonan lemolibron en sia gepatra lingvo, aŭ se temas pri landoj, kiuj 
ankoraŭ ne havas bonan E-instmilon, oni povus facile krei por ili la 
materialon. Mi havis la eblon revizii la Esperantan version kaj nun mi 
lernas per la metodo la francan lingvon. Mi estas tre kontenta, kaj 
senpacienca por eklemi-relemi pliajn lingvojn. Se vi dims pri kiu 
lingvoparo vi interesiĝas mi povas helpi kaj en la adaptado de la materialo, 
kaj por ekhavi kontakton kun la aŭtoro. Ĉu ekzemple lemi la hungaran aŭ 
la ĉinan estus interese por vi? 

Pliaj informoj ĉe: cspalma@freemail.hu 

El la landoi kaj sekcioi ... 


Ĉinio 

La 2-a vintra E-kursaro (VEK) finiĝis en Kantono, Cinio. 

Okazis la 2-a vintra E-kursaro (VEK) en Kantono, Ĉinio, de la 15-a de 
januaro ĝis la 14-a de februaro 2011. Ĝi estis organizita de ILEI-Ĉinio kaj 
gvidita de Dennis KEEFE el Usono (nuntempe laboranta en Nankina 
Universitato, Ĉinio). Li uzis la BEK-lemolibrojn verkitajn de li mem. 
Rafaelo Mateos el Hispanio, Lakbiro el Maroko kaj Aŭgusto Casquero el 
Hispanio instmis aŭ vizitis nian kurson. 

Partoprenis 30 personoj el 11 ĉinaj urboj: Nanchang, Nankino, Kantono ks. 
kaj Hanojo de Vjetnamio. Tio donis al la kurso internacian etoson. 24 
kursanoj finis la lemadon de la baza kurso (13 tagoj) kaj 12 el ili finlernis 
BEKunu ĝis BEKkvar (23 tagoj). Inter la kursanoj, 12 estas universitataj 
gestudentoj malpli-ol-24-jaraj, kaj 4 universitataj instmistoj. 12 el 24 
kursanoj estas novuloj, kiuj neniam lernis nian lingvon antaŭe. La plej juna 
kursano estas 19-jara, la plej maljuna estas 65-jara. 

La kurso estis intensa kurso, de lundo ĝis sabato, Dennis instmis 6 horojn 
ĉiutage, kaj la kursanoj devis fari hejmtaskojn 2-3 horojn vespere en la 
klasĉambro. Preskaŭ ĉiutage Dennis donis ekzamenojn al la kursanoj. La 
lernantoj multe praktikis kaj ekzercis nian lingvon en la kurso, eĉ post la 
kurso aŭ dum la paŭzo, la lernantoj ludis kaj babilis aŭ ŝercis en E-o. 
Preskaŭ ĉiuj kursanoj diris, ke ili eĉ sonĝis pri E-lerno nokte. Dum la paŭzo 
de la ĉina printempa festo, aliaj kursanoj revenis hejmen, 7 kursanoj kaj 
kurs-gvidantoj, kiuj restis en Kantono, ankoraŭ daŭrigis siajn instmadon/ 
lernadojn. Ĉe la fino plejparto de ili jam povas paroli E-on flue. Ni ankaŭ 
havis tre agrablan ekskurson kaj distran vesperon antaŭ la printempa festo. 

Dum la fermo de VEK, unue profesorino GONG Xiaofeng (Esperante: 
Arko) voĉlegis la salutmesaĝojn de Stefan MacGill, prezidanto ILEI, kaj de 
aliaj sekciestroj. Rafaelo Mateos el Hispanio gratulis per sia sonaĵo, ankaŭ 
3 kursanoj, kiuj antaŭforiris pro ia kaŭzo, salutis per filmetoj. Post tio, 
kursanoj sinsekve faris paroladojn en E-o. Tio mirigis la lokajn e-istojn. 
Post kiam Dennis faris parolon, li kaj Arko disdonis atestilojn al la 
kursanoj. Arko faris resuman raporton kun interesaj fotoj kaj filmetoj. Poste 
s-ro LIN Liyuan, subtenanto de nia VEK, varme gratulis al ni pro la 

sukceso. Saŭkio, nome de Guangdona-a E-asocio kaj Kantona E-asocio, 
faris paroladon kaj varme gratulis. 

La 2-a vintra E-kursaro okazis sub la aŭspicio de s-ro Lin Liyuan, kaj 
veterana esperantisto kaj prezidanto de la limigita firmao pri eduka 
disvolviĝo. Li provizis VEK per senpaga loĝejo, senpaga klasĉambro kaj 
malmultekosta manĝo. Tio estas senprecedenca donaco de s-ro LIN al la E- 
movado, Dennis diris. 



Fermo de la 2a VEK 
*** 

Inter la 7-a kaj 15-a de aŭgusto 2011 okazos la unua Somera E-kursaro 
de ILEI-Cinio en la Tianjin-a Eremdlingva Universitato. Ĝin povas 
partopreni E-instruistoj, instruemuloj kaj interesiĝantoj, kiuj jam posedas 
E-on sed bezonas plian trejnadon pri lingvodidaktiko kaj interkultura 
pedagogio, sed povas aliĝi ankaŭ interesiĝantoj, kiuj jam lernis aŭ intencas 
lerni E-on. 

Trejnada programo: elementa kurso por gejunuloj kaj komencantoj; 
paroliga kurso por instruistoj kaj meznivelaj esperantistoj; trejn-kurso por 
kandidatoj de internacia ekzameno (planata). 

Informas: GONG Xiaofeng, ĉina sekciestro 

Francio 


Esperanto-France finance subtenos la KER-kandidatojn 

Okaze de la interasocia kongreso, fine de aprilo 2011, en la urbo Sete, estis 
granda ĝojo konstati la nombron de ekzameniĝantoj ĉe la KER-ekzamenoj. 
Tiu sukceso ebligis al Francio atingi la unuan lokon en la ekzamenstatistiko 
pri kio ĉiuj francoj povas fieri. La landa asocio Esperanto-France taksas 
grava la KER-ekzamenojn, kion montras ankaŭ la fakto, ke tri kvaronoj de 
la estraro jam trapasis ĝin. Por ke la prezo de tiu ekzameno ne estu barilo 
kaj ĉiu povu pruvi sian lingvan nivelon, la asocio decidis finance subteni la 
trapasontajn kandidatojn. Ciu membro de la asocio, depende de sia aĝo, 
povos ricevi subvencion. La ekzameniĝantoj, kiuj aĝas malpli ol 30 jarojn 
rericevos du trionojn de la ekzamenkotizo, la aliaj ricevos unu trionon de la 
kostoj. Bv. ĉe la aliĝo indiki vian intencon ricevi subtenon, kies 
administrant-flankon ni nun klopodas aranĝi. La subvencio validos nur en 
la jaro 2011 kaj depende de la sukceso de tiu ĉi propono, eble ĝi estos 
daŭrigata. Do, ne prokrastu kaj trapasu la KER ekzamenojn! Dum la 
venontaj monatoj okazos pluraj eblecoj por trapasi la KER-ekzamenojn: 
ekzemple dum la venonta UK en Kopenhago, dum Somera Esperanto- 
Semajno en Slovakio kaj en Torino dum la Itala Kongreso. Interesiĝantoj 
kontaktu Katalin KovAts je adreso katalin@ikso.net. 

Axel ROUSSEAU, prezidanto de Esperanto-France 


Germanio 


Invito al jarĉefkunsido de AGEI 

Asocio de Germanaj E-Instruistoj (AGEI) invitas ĉiujn membrojn al la ĉi- 
jara ĉefkunsido, organizata enkadre de la 88a Germana E-Kongreso en 
Mŭnster. La kunveno okazos inter 16:00-17:30, la llan de junio 2011 en 
Haus Mariengrund (Nŭnningweg 133, DE-48161 Mŭnster, urboparto 
Gievenbeck, tel. 0251/871 12-0, faksilo: 871 1260, info@haus- 

mariengrund.de). Ni esperas je ĉies aktiva partopreno. La tagordon vi 
povos legi sur la hejmpaĝo de AGEI ( http://esperanto.de/agei ) aŭ petu ĝin 
de la prezidanto. 


TORPEDO-7 en Herzberg am Harz 30.09-04.10.2011 

Interkultura Centro Herzberg/Germana E-Centro, Asocio de Germanaj 
E-Instruistoj (AGEI. germana sekcio de ILEI) kun subteno de ESF 
organizos la 7-an Tradician Renkonton Pedagogian kun du ĉeftemoj: 

1. Simpozio pri Esperanto-Centroj, muzeoj, bibliotekoj, arkivoj, kulturaj 
institucioj interesataj helpi unu la aliajn per kunlaboro, interŝanĝo de 
spertoj, materialoj. 

2. Cseh-kurso: lingvokurso por komencantoj, prezentado de la fama 
instrumetodo en la praktiko kun spertiĝeblo por instruistoj, instruemuloj, 
didaktika-metodika konsultado. Faka gvidanto: Sabine Trenner. 

Informas: Zsofia KORODY, prezidanto de AGEI 
DE-37412 Herzberg am Harz, Grubenhagenstr. 6 


Hungario 


Pedagogia Tago de la hungara ILEI-sekcio 

Tute plena ĉambro da kolegoj kuniĝis en Budapeŝto el ĉiuj partoj de la 
lando en la 2a de aprilo 2011 - ĉ. 45 partoprenantoj el kiuj 28 membroj de 
la hungara sekcio, sekve okazis kadre de la tago kvoruma jarkunsido. 
Valora kaj intensa faka programo disvolviĝis - kies plimulto rilatis al la 
unika ekzamena situacio en Hungario - tio altiris multajn kursgvidantojn, 
ĉar iliaj ŝancoj liveri sukcesantojn dependas forte de la bona informiteco pri 
la postuloj kaj proceduroj. La programo inkluzivis tute praktikajn 
ekzercojn, kiuj engaĝis ĉiujn partoprenantojn. 

Partoprenis kaj salutis la kunvenon la prezidantino de Kroata E-Ligo 
(KEL), s-ino Judita REY-HUDEĈEK, cele al proksimigo de rilatoj kun 
Hungaria E-Asocio (HEA) kaj la hungara ILEI-sekcio (EPME) pri fortigo 
de la enlanda instruado en Kroatio kaj intensigo de translimaj kontaktoj 
inter la najbaraj landoj, kiuj tradicie estis bonaj kaj meritas refortigon. 

En unu programero, la nove aperinta libro „Temagemo” de Judit 
FELSZEGHY estis prezentita de la prezidanto de ILEI. En la supra foto ili 
sidas ambaŭflanke de la sekciestro de EPME, Jozefo Nemeth - la spontane 
aranĝita grupfoto okazis ĵus antaŭ tiu programero. La lernolibro ja utilas 
por aktivigi la parolkapablon de ekzamen-kandidatoj, sed havas kroman 
avantaĝon, ke ĝi estas pure E-lingva verko. Recenzo atendeblas en IPR. La 
prezenton faris la internacia ILEI, ĉar nia ligo dum pluraj jaroj maturigis la 
verkon por aperigo, sed fine alia eldonejo transprenis la taskon. Similo 
okazis pri la lernpakaĵo de Josias BARBOZA el Brazilo (vidu recenzon en 
IPR 2011/1), kiu ricevis koncizan sed laŭdan prezenton, kiel same „Detala 
Gramatiko de Esperanto” de Bertil WENNERGREN (eldonita de ILEI kaj 
E@I) kaj la „Manlibro pri la Instruado de Esperanto”. 


IPRll/2>34 



Kelkajn minutojn fine de la prezentaĵo ni dediĉis al la lastaj novaĵoj de la 
intemacia ILEI, kun iom da demandoj, precipe pri la ebloj de la unujaraj 
instmisto-trejnaj kursoj en Poznano (Pollando) liveri atestilon, kiun 
hungara lemejo akceptus. Temo, kiun ni sekvos! 

Dum la jarkunsido de EPME okazis elekto de nova estraro por la sekva tri- 
jara periodo. ILEI aparte laŭdis la fakton, ke akceptis proponiĝon ok 
kandidatoj por la kvin lokoj - proponemo malofte spertata en niaj rondoj. 
Jen la elektitaj estraranoj en alfabeta vicordo: KovAcs Marta, KOVATS 
Katalin, NEMETH Jozsef (prez.), SALOMONNE CsiszAr Palma, SEREGHYNE 
ZENGO Eniko. ILEI gratulis la elektitojn, kaj instigis la neelektitojn tamen 
ludadi aktivan rolon ene de la sekcio, aŭ eĉ je internacia skalo. 



Surfote: grupo de ILEI-HU-anoj post la jarkunsido 


Jen la ceteraj prelegintoj de la tago: 

- Daniel Lariko GOLDEN: Laboratoriaj taskoj - aŭdkapablo en la praktiko 

(difino de la niveloj, diskonigo de statistiko, aŭskultado de teksto, solvo 
de taskoj). 

- Marta KovAcs: Preparo de taskoj por la ekzamenero ‘kompreno de la 

parolata lingvo’. 

- Szabolcs SZILVA: „Sen instmado Esperanto ne ekzistus” (raporto pri la 

universitataj kursoj en Poznano). 

- Blazio VAHA: Gramatika pliperfektiĝo (refleksivaj pronomoj). 

Stefan MacGill, Prezidanto de ILEI 


Indonezio 


Refoje instrui Esperanton en Indonezio 

Pasintan aŭtunon mi vizitis por la dua fojo Indonezion kun la celo instmi 
Esperanton kaj esploreti pri la historio de la movado tie. Mi alvenis tien kaj 
ekinstmis la 25an de septembro, kaj forlasis Indonezion la 16an de oktobro 

2010. Ĉi-foje mi vizitis 3 insulojn: Sumatron, Batamon kaj Javon kaj ok 
urbojn. Aldone al la ses urboj vizititaj en 2009 (Batam, Yogyakarta, 
Semarang, Bandung, Ĝakarto kaj Bogor) mi vizitis ankaŭ Surabaya (Javo) 
kaj Medan (en Sumatro). Mi decidis pri tiuj aldonaj urboj, malgraŭ tempo- 
premo, pro du ĉefaj kialoj: unue, en ambaŭ urboj estis jam homoj, kiuj 
ekinteresiĝis aŭ eĉ eklernis, kaj due, mi volis ne tro limigi min al unu el la 
grandaj insuloj, kiu estas Javo, sed aldoni duan - Sumatron. Plie, ili estas 
respektive la dua kaj tria plej grandaj urboj de la lando. Mi instruis al 
grupoj de 5 ĝis ĉ. 240 personoj en lemejoj, universitatoj kaj privataj 
entreprenetoj, kiuj kutime instmas la anglan al infanoj, ĉe homoj hejme al 
plej diversaj interesiĝantoj, al „Rotaract”-gmpoj en Ĝakarto kaj 
Yogyakarta, dum la Monda Vegetarana Kongreso en Ĝakarto, al entute iom 
pli ol 600 personoj. Ne ĉiam temis pri tutkomencantoj: venis homoj, kiuj 
eklemis kun mi en 2009, homoj, kiuj mem eklemis rete antaŭ kelkaj jaroj 
kaj ekz. per la „Facebook”-gmpo por indoneziaj esperantistoj trovis la pli 
novajn e-istojn, kaj tri veraj veteranoj, kiujn mi jam renkontis en 2009. Tiuj 
ĉi ne nur ĝoje partoprenis en la lecionoj, sed ankaŭ klarigis al mi kaj al la 
lernantoj, pri la movado antaŭ pli ol duona jarcento... Dum mia vizito 
fondiĝis kelkaj kluboj. Temas interalie pri „Esperiga suno” en Ĝakarto, kiu 
intertempe ankaŭ festis Zamenhofan Tagon kun verda torto, kaj „Ĉielarka 
revo” en Bogor. Tiu ĉi klubo estas gvidata de Riyanto Husadha, unu el tiuj 
veteranoj, kiuj lemis E-on, kiam la movado ege floris en Indonezio. Ĉiuj 
liaj lernantoj estas instmistinoj kaj kadmloj en la privata lemejo 
„Kesatuan” (Unueco). Tri indonezianoj, inter ili junulino, kiu kombinas 
studadon kaj instmadon kaj volas lemi E-on por povi instmi ĝin poste, la 
tradukanto de lemu.net en la indonezian, kaj la aktiva sekretario de la 
ĝakarta E-klubo, estas pretaj veni al la ILEI-konferenco, al UK en Danio 
kaj al Somera E-Studado en Slovakio. Por tio estas kolektata mono ĉe 
Fonduso Dazzini de ILEI kaj Triamonda Kongresa Fondaĵo de UEA. Se 
ankaŭ vi volas helpi realigi ĉi tiun projekton, kiu multe helpos al la 
indonezia E-movado, ĝim vian kontribuon al la menciitaj kontoj, kun la 
mencio 'Indonezio'. Same, entuziasma studento el Ĝakarto ŝatus iri al IJK. 
Vi povas helpi lin ĝirante vian kontribuon al la konto de TEJO kun mencio 
'indoneziano al IJK. Por pli da informoj, kontaktu min ĉe heidi.goes@ 
gmail.com. Antaŭdankon, ankaŭ nome de la indoneziaj e-istoj. Pli da fotoj 
kaj pli detala raporto: http://sites.google.com/site/esperantoenindonezio. 

Heidi GOES (Belgio) 

Kongo DR 

Esperantista Grupo de Sankta Rita (EGSR) konsistas el viroj, virinoj kaj 
infanoj, kaj mi instruas E-on al ili kun la helpo de f-ino Rachel Mafuluko. 
Ni progresas tre bone kun la instruado. Ekde la pasinta jaro EGSR starigis 
grupon nomatan „Feminisma Esperanto-Grupo (FEG)”, kiu klopodas 
konigi la lingvon ankaŭ al neesperantistaj virinoj. La 15-an de marto okazis 
la dua manifesto pri la internacia virina tago en nia grupo, kun festparolado 
de la prezidantino de FEG, Rachel Mafuluko. La infanoj plibonigis la tagon 
per dancoj [vd la foton\ poemoj kaj teatraĵetoj. 6 



Alexandrine OMBA, alexandrine.omba7@gmail.com 


Pollando 

Inter la 21a kaj 22a de marto okazis internacia konferenco en Poznano 
"Between the Languages of Central Eastern Europe" (Inter la lingvoj de 
Centra-Orienta Eŭropo), kies oficialaj lingvoj estis: pola, hungara, slovaka, 
ĉeha, angla kaj E-o. La prelegoj kaj diskutoj okazis en 4 sekcioj: lingvo- 


6 Dume okazis du seminarioj en DR Kongo kaj Bumndo (fmance subtenitaj de 
ILEI kaj aliaj subvenciantoj), kiuj fmiĝis post la redaktofmo de ĉi tiu numero. 
Detalaj raportoj aperos en IPR 11/3. 

politiko, interkultura komunikado, informteknologio en lingvoinstruado kaj 
kulturaj rilatoj en la landoj de la regiono. En la unua sekcio prelegis Jozef 
REINVART pri lingvopolitiko en EU kaj pri la „Platformo de civila societo 
por multlingvismo”, Ilona K0UTNY pri la „Rolo de la planlingvo E-o en 
Mez-Orienta Europo”, en la tria sekcio Marek BLAHUS pri Lernu.net kaj 
Petro Balaz pri la slovaka reta instruprogramo baziĝanta sur la antaŭa. 

La 30-an de marto, kadre de la ĉiujare organizata Festivalo de Scienco kaj 
Arto, okazis ankaŭ duonhora prezento de la temo: Internacia komunikado 
kaj la intemacia lingvo E-o en la Lingvistika Instituto de la Adam 
Mickiewicz Universitato, kie la alvenintaj mezlernejanoj kaj aliaj interesiĝ- 
antoj povis ekscii informojn pri komunikado en EU, konkursi pri diversaj 
lingvoj kaj ekhavi bazajn informojn pri E-o danke al la esperantistaj 
instmistoj de la instituto: Michael FARRIS, Chung-yi WANG, Ilona K0UTNY 
kaj la du gestudentoj: Agnieszka kaj Kristoforo. 

Ilona KOUTNY, Universitato Adam Mickiewicz 


Resumo de decidoj el la Estrarkunsido de ILEI 


16-18 aprilo 2011 

La estraro de ILEI, kun 5 el la 6 estraranoj venintaj al Roterdamo: 

• Aprobis la starigon de multlingva retejo por ILEI, en la limoj de 
buĝeto 2011. La retejo komence havos provperiodon. La nova kaj 
la nuna retejoj ekzistos paralele, ĉar ili celas malsamajn publikojn. 

• Decidis, ke la Konferenco en 2012 okazos en Ĉinio, surbaze de la 
sola ricevita invito. Tiu propono skizis eblojn en kvar urboj, el kiuj 
du estas preferataj: Xian en la provinco Shanxi kaj Kunming en la 
provinco Yunnan. ILEI kaj la ĉina sekcio elektos en majo la urbon 
kaj datojn (depende de findecido pri la UK-datoj). Tiel ni aperigos 
informojn, kotizojn kaj aliĝilon antaŭ Kopenhago. 

• Konfirmis financan apogon el la Afrika Kaso de ILEI por la aprila 
seminario kaj ekzamensesio en Rumonge, Bumndo, por mildigi la 
kostojn por partoprenantoj, kaj faris samon por evento en Kinshaso, 
Kongo DR, kadre de la jara disponigo de UEA por edukaj agadoj. 

De maldekstre: S. MacGill. D. Charters, Zs. Korody, R. Petroviĉ 


• Konfirmitaj, sur la sama bazo, estas financaj rimedoj por postsekvi 
la rezultojn el Matanzas; praktike temos pri edukaj agadoj kadre de 
la Tut-Amerika Kongreso de Esperanto (TAKE) okazonta en Sao 
Paulo en julio 2011. 

• Konfirmis sammaniere subtenon por la tri-jara kursaro pri 
interlingvistiko en la Universitato Adam Mickiewicz en Poznano; 
egalaj kontribuoj de UEA kaj ILEI permesas la anoncadon de kvar 
stipendioj kun valoro de po 250 eŭroj. 

• Fortigis la eblojn liveri altkvalitan simpozion kadre de la 44a ILEI- 
konferenco, kunlabore kun la Universitato de Kopenhago kaj 
Centro de Esploro kaj Dokumentado (CED), pere de disponigo de 
mil-eŭra subteno de UEA. 

• Formulis manieron liveri membrokartojn al tiuj sekcioj aŭ homoj, 
kiuj deziras tion, kun minimumaj plusaj kostoj aŭ labordevoj je la 
internacia nivelo. 

• Decidis limigi la apogon por membrigo de personoj per la Koleg- 
helpa Kaso al la jam deciditaj 25 ricevantoj; la plia dudeko da dezi- 
rantoj atendu pozitivajn reagojn al refoje farataj alvokoj por apogo. 

• Konsentis inaŭguri retan anoncadon de anstataŭantoj por la komita- 
taj kunsidoj en Kopenhago, kondiĉe, ke la anstataŭanto kunportu 
subskribitan paperan version de la rajtigilo al la konferenco. 

• Fiksis temon por la Tago de la Lemejo en Kopenhago: Edukado al 
Interkompreno. 

• Konsentas peti al la elekto-komisiono serĉi kandidatojn por la vaka 
sekretaria loko, cele al elektiĝo en Kopenhago, kaj anoncas novan 
laŭofican retadreson por atingi la sekretarion de ILEI, evitante la 
uzon de privataj adresoj. La adreso: ilei.sekretario@gmail.com. 
Intertempe tiu adreso gvidas al laborteamo bazita en Herzberg, kiu 
plenumas la sekretariajn laborojn. 

La estraro plie trastudis provizoran finkalkulon de la kontoj 2010, fiksis 
proponojn por influi buĝeton 2012 - kreotan oktobre. Aliĝoj al Kopenhago 
atingis 54. La deklarita membronombro por 2011 estis sumigita kaj atingas 
ĉ. 500 - do longa vojo por preteriri la 759 el la pasinta jaro - seso da landoj 
devas ankoraŭ sendi membrolistojn. Abonoj al Juna amiko proksimiĝas al 
400 - pli restas sopirataj! La kunsidado en ambaŭ estraroj (UEA kaj ILEI) 
disvolviĝis en pozitiva etoso, kiel ankaŭ la kunlaboro inter la du organizoj. 

En la tago post la kunsidoj, renkontiĝo kun Katalin KOVATS fortigis la 
kunlaboron inter ILEI kaj edukado.net , kun altigo de la reciprokaj profiloj 
en ambaŭ retejoj. Ni kaptis la okazon liveri el Usono materialon por la nova 
perreta kurso pri instmista trejnado RITE kaj plie registris surloke 
materialon. ILEI engaĝos sin en la baldaŭa lanĉado de RITE kaj pli emfaze 
direktos atenton al la katalogado de E-kursoj en la mondo ĉe edukado.net. 

Raportas: La estraro de ILEI, Roterdamo, 19 aprilo 2011 


» Reta Instruista Trejnado 

ĉe Edukado.net _ 1 IZ 53/ 


Malfermiĝis la Reta Instmista Trejnado ĉe edukado.net (RITE) gvidata de 
Katalin KOVATS, kunlabore de ILEI-anoj kaj aliaj kolegoj de Esperanto- 
organizaĵoj. La nova kursejo celas ebligi perfektiĝon pri instmado kaj 
edukiĝon pri kulturo kaj movadaj temoj ankaŭ al tiuj kolegoj, kiuj malfacile 
aŭ tute ne povas partopreni ĉeestajn kursojn aŭ renkontiĝojn. 

La programo enhavas 100-lecionan kursaron kun studobjektoj: metodiko, 
gramatiko, literaturo, movadhistorio, frazeologio kaj liberaj studoj. 

La formado okazas rete, ĉiu kandidato en sia propra ritmo elŝutas la 
lecionojn lineare progresante en la paralelaj temoj. Kondiĉo de antaŭeniro 
al la sekva leciono ene de unu temo estas trapaso de testo pri la studita 
materialo. Ene de metodiko al la 30-era teoria parto apartenas ankaŭ 
praktikaj taskoj kadre de kiuj la trejnado disvolviĝas laŭ la bezonoj de la 
kandidatoj sub individua gvidado kaj kun konsultiĝoj. 

La kurso ne estas senpaga, sed ekzistas diversaj manieroj por plifaciligi la 
partoprenon. Kondiĉo por studi ĉe RITE estas minimuma B2-nivela lingvo- 
kono pri E-o kaj retaliro. La kandidatoj post registriĝo trapasas intervjuon 
antaŭ la komenco de la studoj, dum kiu ili ricevas helpon por ellabori 
personaligitan studprogramon. 

Pliaj informoj ĉe: http://edukado.net/rite/ aŭ rite@edukado.net . 

ILEI instigas siajn membrojn eluzi la eblon perfektiĝi pri instruado, por kio 
ĝi disponigas ankaŭ kelkajn subvenciojn. 

Stefan MACGlLL (nome de ILEI) 


Informoi pri ILEI 


Laborkomisionoj 

Ekzamena: Mireille Grosjean (prezidanto), Monika Molnar (vicprez.), Reza Torabi (sekretario), Karine 
Arakelian, Giridhar Rao, Jeremie Sabiyumva, Han Zuwu 
Elekta: Aurora Bute (gvid.), Tieko Isikawa, Ana Montesinos de Gomis 
Kontrola: Ulla Luin, Simon Smits, Rudi Koot 

Lerneja: Julian Hemandez (gvid.), Carola Antskog, Jennifer Bishop, Ronald Glossop, Tieko Isikawa, 
Marija Jerkovic, Luigia Madella, Jacqueline Poux, Ermanno Tarracchini, Mihai Trifoi 
Regulara: Marija Beloŝeviĉ, Rob Moerbeek, Atilio Orellana Rojas (Estrare: Stefan MacGill) 
Terminara: Miroslav Malovec, Ilona Koutny (Estrare: Radojica Petroviĉ) 

Universitata: Duncan Charters (gvid.), Aida Ĉizikaite, Renato Corsetti, Ilona Koutny, Radojica 
Petroviĉ, Kristin Tytgat 


Kunlaborantaj institucioj 

EEU: Eŭropa Esperanto-Unio. Komisiito pri instmado kaj rilatoj kun ILEI: Carola Antskog, 
Brokarrvagen 89, FI-25700 Kimito, Finnlando, cantskos&kolumbus. fi . 

E@I (Edukado ĉe Interreto ): Vifazna 840/67A, SK-958 04 Partizanske, Slovakio, info(a) jkso.net . 

Tel: (+421) 902 203 369. Retejo: http://www.ikso.net/eo/. 

Fondaĵo edukado.net - funkciiganta la paĝaron de instmistoj, instmantoj kaj memlemantoj 
Direktoro: Katalin Kovats, Spaanvaterstraat 74. NL-2593 RP, Den Haag, Nederlando. 
Retadreso: redaktanto(d),edukado. net. 

ICH (Interkultura Centro Herzberg): Grubenhagenstr. 6, DE-37412 Herzberg am Harz, (+49)55215983, 
Trejnsesioj, metodikaj kursoj, pedagogia fakbiblioteko, intemaciaj ekzamenoj, kontaktpersono: 
Zsofia Korody, zsofla. korodv(a),esperanto. de. 

FIPLV (Internacia Federacio de Instruistoj de Vivantaj Lingvoj): Repr. de ILEI: Stefan MacGill. 

TEJO ( http://www.teio.org/ ): Observanto de ILEI ĉe TEJO: Radojica Petroviĉ. Observanto de TEJO 
ĉe ILEI: Gregor Hinker. 

UEA: Nieuwe Binnemveg 176, NL-3015 BJ Rotterdam, Nederlando, www.uea.ors . Observanto kaj A- 
komitatano de ILEI ĉe UEA: Stefan MacGill.. Observanto de UEA ĉe ILEI: Claude Nourmont. 

UN (Unuiĝintaj Nacioj): komisiito de ILEI: Rob Moerbeek, oovol4qh(a), kpnmail.nl. 

UNESKO (en neformalaj rilatoj): Reprezentantoj de ILEI: Fran^ois Lo Jacomo, 72, quai de la Loire, 
FR-75019 Paris, francois. loiacomo(d), wanadoo. fr : Monique Arnaud, Ecole Chemin de 1'Esperanto, 
Les Pelloux, FR-05500 Benevent et Charbillac, monique.arnaud(d), aliceadsl. fr : Jean-Pierre 
Boulet, 17 Av. de la Dordogne, FR-63800 Coumon d'Auvergne, tel.: (+33) 4 73 84 90 60. 


Membreco kaj pagado por aliaj servoj 


Membreco kostas 18 EUR en A-landoj (laŭ UEA-difino) kaj 9 EUR en B-landoj, kun ricevo de 4 
numeroj de IPR jare. Kun aliro nur al reta versio, membreco kostas 8 EUR por la A-landoj kaj 4 

EUR por la B-landoj. Bonvenaj estas donacoj al la fondaĵoj de ILEI, konferencaj pagoj kaj abonoj por 
Juna amiko. Sekciestroj en trideko da landoj akceptas membrigojn kaj donacojn; simile, perantoj por 
Juna amiko akceptas abonojn enlande. Por pagoj rekte al la intemacia ILEI informu skribe al Julija 
BATRAKOVA, p/a Nieuwe Binnemveg 176, NL-3015 BJ Rotterdam, Nederlando, <persiko@mail.m>. 

La pagoj povas okazi pere de la nederlanda ILEI-konto, al la ILEI-konto ĉe UEA aŭ al la sveda konto: 

* Pagoj al la nederlanda konto de ILEI: numero 4676855 ĉe ING Bank N.V., IBAN NL55INGB 
0004676855, BIC INGBNL2A. Bv. aldoni € 5 por la nederlandaj bankokostoj pagante el ekster EEA 
(Eŭropa Ekonomia Areo). 

* Pagoj al konto de ILEI ĉe UEA: Pri pagmanieroj vidu informojn en la Jarlibro de UEA. Atentu pri 
aldono de sumo por bankkostoj. Indiku viajn nomon kaj landon, mallonge la celon de la pago, kaj unu el 
la tri kontoj ilek-a (ĝenerala), juna-1 (Juna amiko ), pike-b (projekto Interkulturo). 

* Pagoj al la sveda bankkonto: E1 Svedio pagu al konto 8327-9, 994 515 014-3 ĉe Swedbank. 

E1 aliaj landoj pagu al IBAN SE56 8000 0832 7999 4515 0143 kun BIC/SWIFT-kodo SWEDSESS. 
Aldonu 6 eŭrojn por svedaj bankkostoj se vi pagas el ekster Eŭropa Unio. 

* Simpla abono de IPR sen membreco: 18 EUR. Reklamtarifoj por IPR: 180 EUR por plena, 110 EUR 
por duona kaj 70 por kvarona paĝoj. Tio inkluzivas bazan grafikan pretigon: kostojn de ekstra pretigo 
oni rajtas fakturi. Sekcioj reklamante edukajn projektojn rajtas peti trionan rabaton. 

ILEI estas jure registrita ĉe la Komerca Cambro en Den Haag sub numero 27181064 kun sidejo ĉe la 
Centra Oficejo de UEA en Roterdamo. Hejmpaĝo de ILEI: http://www.ilei.info. 


Redakciaj informoj 

Respondeca eldonanto (verantw. uitgever): Iwona Kocilba, Graaf de Fiennesln 54, BE- 
2650 Edegem. Presado: Flandra Esperanto-Ligo, Frankrijklei 140, BE-2000 Antwerpen, tel: 
(+32-3)-234 34 00. Redaktejo: Nemeth Jozsef, HU-8531 Ihasz, Fo u. 41/5, 
<jozefo.nemeth@gmail.com >, http://www.ilei.info/ipr/; tel: (+36-89) 356-050. 

La revuo aperas ankaŭ kasede registrita por leghandikapuloj. Informas: Rob Moerbeek, 
Zwaansmeerstraat 48, NL-1946 AE Bevenvijk, <r.moerbeek@kpnmail.nl>. 

La nunan numeron ni sendis al la presejo 9 majo 2011, 
redaktofino por la sekva numero 15 aŭgusto 2011. 

Festo de e-istoj en Kongo DR okaze de internacia virina tago (vdp. 37) 



Estraranoj de ILEI kaj UEA en Roterdamo 16-18 aprilo 2011 (vd p. 38) 

